text:
Jólafløgan hjá Shu-Bi-40 hevur átt sítt fasta pláss í mínum jólahugna, síðan hon kom út, reggae jól eru góð jól, má eg bara staðfesta, og tað geri eg aftur í ár. Dagsins kalendaragáva til tín er teirr útgáva av White Christmas.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


c: text/html

text:
Býráðsfundur 31. januar 2013 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
Ikki møtt: Helgi L. Petersen
1.
12/00971: Val av limi í Tilbúgvingarnevndina hjá Skálafjarðar kommunala Sløkkiliði.
Vísandi til nýggju reglurnar um nevndina í SKS, er borgarstjórin føddur limur í nevndini fyri SKS og mælir Vinnu- og havnarnevndin til umboðini verða: Magnus Rasmussen, Jonhard Danielsen og Karl Rasmussen. Tiltakslimur: Jónleyg Hammer.
-Býráðið hevur á fundi 31/01-2013 samtykt at taka undir við tilráðingini frá Vinnu- og havnarnevndini.
2.
13/00048: Rakstrarætlan fyri Kongshavnar Havnarstýri.
Vinnu- og havnarnevndin mælir til at góðkenna uppskotið til rasktrarætlan fyri Kongshavnar Havnarstýri.
-Býráðið hevur á fundi 31/01-2013 samtykt at taka undir við tilráðingini frá Vinnu- og havnarnevndini.
3.
13/00064: Val av limum í Kommunalu Ferðslunevndina.
Tekniska nevnd mælir til at velja velja formannin í Teknisku nevnd Tórbjørn Jacobsen og Sigrid Dalsgaard fyri Teknisku deild í nevndina. Har umframt verður eitt umboð valt av Politinum og eitt umboð frá Ráðnum fyri Ferðslutrygd, sum hevur eygleiðarastatus.
-Býráðið hevur á fundi 31/01-2013 samtykt at taka undir við tilráðingini frá Teknisku nevnd.
4.
J. nr. 13/00059: Val av limum í Barnaverndarnevndina.
Val av tveimum limum og tveimum tiltakslimum í felags Barnaverndarnevndina fyri kommunurnar við Skálafjørðin.
Nes kommuna og Sjóvar kommuna velja somuleiðis hvør sínar tveir limir í nevndina.
-Býráðið hevur á fundi 31/01-2013 samtykt at taka undir við tilmælinum frá Sosialu nevnd um at velja Miriam Rasmussen og Janhild Olsen sum fastar limir og Hendrik Jacobsen og Lis Sørensen sum tiltakslimir umboðandi Runavíkar kommunu.
5.
J. nr. 13/00059: Val av limum í Skattakærunevndina fyri Eysturoy.
Í skattakærunevndina fyri Eysturoy skulu 7 limir veljast, harav skulu tveir limir og tveir tiltakslimir veljast fyri Runavíkar kommunu.
-Býráðið hevur á fundi 31/01-2013 samtykt at taka undir við tilmælinum frá Fíggjarnevndni um at velja Napoleon Jacobsen og Bárður Kass Nielsen sum fastar limir og Eyðun Gaardbo og Kinnu Olsen sum tiltakslimir umboðandi Runavíkar kommunu.

robotstxt: allowed

filter: keep


text:
Samlaðu inn til Barnabata
Skúlabørnini í Hósvík bjóðaðu týskvøldið øllum foreldrum og kenningum til hugnaløtu í skúlanum.
Børnini seldu smákøkur og annan bakstur. Inn komu 2358,50 kr., ið fara ókerdar til Jólahjálpina hjá Barnabata.
Djóni frá Barnabata var fyrr í vikuni framvið og greiddi børnunum frá teirra virksemi. Síðani hava tey sjálvi baka og pakka kakurnar. Sera røsk børn má sigast!
Myndir frá hugnaliga degnum síggjast her:
http://sunda.fo/borgarin/tidindi/index.php/1525-born-i-hosvik-samladhu-inn-barnabata#sigProId1d938a839c


text:
05. Jan 2016
Fyrst av øllum gott nýggjár, øll somul, og væl afturkomin eftir jólafrítíðina!! Tveir danskir starvsnæmingar byrjaðu í dag. Teir eru í starvsvenjing hjá Jan Dam. Lesandi eita Mathias K. Jakobsen og Morten H. Falk. Tey, sum skulu ganga til prest, byrja...
20. Des 2015
Prestur helt, at Vesturkirkjan helst ongantíð hevur hýst so nógvum børnum í senn sum fríggjamorgunin, tá ið jólaguðstænasta var fyri næmingum og lærarum í Skúlanum á Fløtum fyri fyrstu ferð. Næmingar lósu inngangsbøn, jólaevnageliið og útgangsbøn, og genturnar í 5. flokki gingu...
19. Des 2015
Tórshavnar kommuna hevur nú undirskrivað samstarvsavtalur við Elektron og Mentamálaráðið um íverksetan av Vitanet.Vitanet er ein sonevnd LMS-skipan (learning management system), ið m.a. inniheldur upplýsingar um skúlan, læraran, flokkin og næmingin. Allir viðkomandi áhugabólkar kunnu fylgja skúlagongdini hjá næminginum viðvíkjandi tímatalvu, skúlating/heimaarbeiði, uppmøting og talmetum...
18. Des 2015
Jólahaldið 2015 er nú farið afturum, og í morgun kl. 10:30 fara næmingar og lærarar til jólaguðstænastu í Vesturkirkjuni.Í ár vóru fimm framførslur í alt, tvær tær fyrstu mikukvøldið fyri foreldrum og avvarðandi og hinar í gjár. Ymist var til undirhalds, felagssangur...
17. Des 2015
Skjót og bráð avgerð varð tikin nú ein morgunin í vikuni, tá tær í Kongagøtu í góðveðrinum fóru oman í miðbýin við næmingunum at syngja. Tey syngja nógv í Kongagøtu og elska sangløtur. Hendan dagin var tað Ann-Mari av Skarði, sum stjórnaði...
15. Des 2015
1. flokkur komandi skúlaár verður í lon 6 í eindini á Frælsinum. Umstøðurnar eru góðar í skúlanum, næmingarnir koma at hava egna útgongd til útiøkið oman ímóti grasvøllinum í væl vardum umhvørvi.Vit leggja alstóran dent á tryggleika og trivnað á øllum økjum. Innan- og...
14. Des 2015
Niðanfyri er skráin fyri jólahaldini mikukvøldið og hósdagin, sum verða í auluni á Frælsinum. Trýst á fílurnar og frætt. ...
14. Des 2015
Góðu lærarar og foreldurÍ sambandi við at ein grønur umhvørvispolitikkur verður gjørdur fyri Tórshavnar kommunu, er á heimasíðuni gjørligt hjá øllum at koma við hugskotum til, hvussu umhvørvið eigur at verða raðfest í Tórshavnar kommunu.Heitt verður á øll starvsfólk á skúlum og tykkum, ið varða...


text:
Djóragerðir - Claus Carstensen í Steinprenti/
Meðan tey bæði verkstaðsfólkini í Steinprenti njóta eina uppiborna feriu í útlondum, stendur arbeiðið ikki stilt á verkstaðnum. Síðani mikudagin hevur danski listamaðurin Claus Carstensen arbeitt á verkstaðnum og longu nú eru 3 væl eydnað prent liðug. Hetta er fyrstu ferð, Magnus V.Andersson hevur arbeitt einsamallur sum prentari og sigast má, at hetta var ein sonn dreymabyrjan.
Claus Carstensen ætlar at gera nøkur prent aftrat áðrenn hann mikudagin fer heim aftur. Hann hevur verið fleiri ferð í Føroyum og hevur arbeitt á grafiska verkstaðnum nógvar ferð síðan fyrsta arbeiðsuppihaldið í 2002. Hann hevur framsýnt bæði einsamallur og saman við Tóroddi Poulsen ymsastaðni. Claus Carstensen er sera aktivur listamaður við nógvum framsýningum á skránni, í fjør hevði hann stóra framsýning í ARoS við yvir hundrað verkum og í ár læt framsýning hansara BASTARD aftur á listasavninum í Esbjerg, sum var eitt serstakt bland úr savninum hjá Claus við verkum hjá ymiskum listafólkum umframt egnum verkum. Arbeiðsøkið hjá Claus Carstensen er óvanliga breitt, hann byrjaði sum yrkjari og hevur síðani 1975 javnan givið út yrkingasøvn. Hann hevur eisini skrivað ritroyndir og listástøðiligar tekstir. Hann málar og ger grafikk og arbeiðir harumframt sum kurator, har hann setir list saman á originalan hátt, t.d. kurateraði hann stórfingna framsýning, Café Dolly, har verkini hjá danska listamanninum, Willumsen vórðu sett í eitt altjóða høpi saman við verkum hjá Picabia og Schnabel. Fyri kortum hevði hann serframsýningina, Dyregørelser á gallarínum hjá Tom Christophersen í Skindergade og tað eru myndir frá hesari framsýningini, sum eru støðið undir nýggju steinprentunum. Tað snýr seg um sonevndar djóraverðan ella djóragerðir, sum Carstensen hevur havt áhuga fyri leingi, hetta, at djór ikki sum menniskju eru greið yvir, at tey skulu doyggja og tessvegna í størri mun mugu forvæntast at liva í núinum, djórðagerð fevnir eisini um menniskjað og okkara lyndi til at niðurgera onnur til djór við tilvitanini um, at mann er hægri í eini lívfrøðiligari tignarskipan enn tey, mann niðrar. Listamaðurin greiðir frá hugtakinum í kataloginum til framsýningina á ARoS:
’Dyregørelse’ er en tosidet, antropologisk størrelse, hvor begge sider har noget med hinanden at gøre, og som handler om gradueringer af begreber som kultur, bevidsthedsopståen, selvbevidsthed og det særligt menneskelige. Der findes en aforisme, der siger: At leve er at tabe terræn. Det skal forstås på den måde, at forskellen mellem mennesket og dyret er, at mennesket er bevidst om, at det ikke lever i et åbent, endeløst terræn, men ser sig selv tabe terræn – modsat dyret, der ser et åbent, uafgrænset, tidløst landskab, hvor der ikke er et ’før’ eller et ’efter’ og derfor heller ingen dødsbevidsthed. Dyregørelse eksisterer i en en agressiv, aktiv form og så en passiv form. Den passive del, “dyreblivelsen”, udgøres af en enorm længsel efter evigt liv uden dødsbevidsthed – evighedskulten er menneskets ældste sygdom. Den aktive del, “dyregørelsen”, handler om at gøre “de andre” til dyr med en bevidsthed om, at man står højere i hierakiet end dem man fornedrer.


text:
Heildarætlan fyri Tórshavnar kommunu
Tað má gerast ein langtíðarrætlan fyri kommununa í síni heild, sum eisini umfatar fólkið og bygdirnar, soleiðis at møguleiki er at røkka øllum, ið búgva í kommununi. Hetta má gerast soleiðis at øll hava somu rættindi og møguleikar.Tórshavnar kommuna skal verða ein kommuna har fólk hava ávirkan, verða hoyrd og sum øll kenna tilknýti til. Tað má arbeiðast við, at øll støðast og trívast.
Arbeiði má setast í gongd at endurskoða kommunalar tænastur og skipanir. Nýggjar útrokningar mugu gerast, sum tryggja at brúkarar fáa eina nóg góða tænastu. Vit mugu tryggja starvsfólki góðar og virðiligar arbeiðsumstøður, soleiðis at fólk trívast í sínum starvi og ikki gerast sjúk av at arbeiða, og soleiðis at brúkarir eru í tryggum hondum. Hetta er galdandi fyri normering, løn, arbeiðsumhvørvi, hølisviðurskifti, innihald v.m. Tað má lurtast eftir starvsfólki, ið starvast á økinum og eiga tey at verða hoyrd og tikin við uppá ráð í viðurskiftum, sum tey eru umfataði av.
Útbúgving, frítíð, mentan og bústaðarmøguleikar, mugu verða við í eini tílíkari ætlan. Soleiðis at øll hava møguleika at útbúgva seg, hava ein tryggan bústað og eina áhugaverda frítíð. Gransking, førleikamenning og menningarbeiði, er við til at tryggja, at alt arbeiði verður gjørt nóg gott.
Vinnumenning og nýggjar vinnur, kunnu tryggja øllum eitt áhugavert og mennandi arbeiðspláss, og gevur kommununi møguleika at standa seg í kappingini við onnur lond.
Sosialar skipanir, mugu vera einfaldar og hugsa brúkaran í fremstu røð, og fyribyrging má raðfestast. Eftirmeting má gerast, soleiðis at tænastur og skipanir framhaldandi mennast, betrast og svara til tørvin.
Vit mugu hugsa um okkara eftirkomarar, og varðveita eitt gott umhvørvi og náttúruna í mest møguligan mun, tað má lurtast eftir hvat fólk og felagskapir siga hesum viðvíkjandi. Børnini eru tey sum skulu bera okkara samfelag víðari, tí mugu tey hava góðar umstøður at mennast í, og ein góð mentan leggast sum grundarstøði á stovnum, sum børn eru.
Vit mugu øll taka felagsábyrgd fyri, at øll hava tað gott. Tí er neyðugt við einum góðum samstarvi ímillum landspolitikkarar, kommunupolitikkarar, land, kommunu, vinnu og áhugafeløg.
Birita Arge


text:
Hjálp til Netbankan
Tørvar tær hjálp til Netbankan á teldu ella Netbankan sum app, ert tú sjálvandi vælkomin at ringja til okkara á 330 330. So hjálpa vit tær skjótast gjørligt.
Áðrenn tú ringirVit hava savnað teir mest vanligu spurningarnar og trupulleikarnar viðvíkjandi Netbankanum og Netbankanum sum app niðanfyri. Her kanst tú kanska finna svarið til júst tín spurning ella trupulleika.
Spurningar og svar um
Netbankan
Hvat kann eg brúka Netbankan til?
Í Netbankanum kanst tú gjalda rokningar, gera flytingar, kanna saldu, finna skjøl - sum bankin hevur sent tær elektroniskt -, stovna og broyta gjaldsavtalur, handla við virðisbrøvum o.m.a.
Hvussu fái eg Netbankan?
Tú hevur hesar møguleikar:
- Bílegg Netbankan á heimasíðu okkara.
- Set teg í samband við okkum.
Ber til at síggja boð og skjøl, ið bankin sendur elektroniskt, um eg ikki havi Netbanka?
Um tú ert kundi hjá okkum, men ikki hevur Netbanka, ber til at stovna KontoKaga. Við KontoKaga kanst tú kanna saldu, lesa brøv og skjøl sum bankin hevur sent tær elektroniskt. Tað ber ikki til at gera flytingar við KontoKaga.
KontoKagin er ókeypis at brúka, vinaliga set teg í samband við okkum um stovnan av KontoKaga.
Spurningar og svar um
Netbankan sum app
Hvønn kann eg ringja til fyri at fáa vegleiðing til Netbankan sum app?
Tú ert altíð vælkomin at ringja til Kundatænastuna á telefon 330 330 fyri at fáa hjálp til Netbankan á smarttelefonini. Um tær tørvar hjálp til uppseting av tíni fartelefon, ring so til tín televeitara.
Kann Netbankin sum app nýtast á tráðleysum neti/WiFi?
Ja, tú kanst innrita í Netbankan sum app og brúka funkurnar á tráðleysum neti og WiFi.
Ber til at nýta Netbankan sum app á iPad og Android Tablet?
Ja, Netbankin sum app kann nýtast á bæði iPad og Android Tablet. Tá tú gert flytingar, skalt tú hava í huga, at váttanin kemur á ta fartelefonina, ið er skrásett í sambandi við Netbankan sum app.
Hvør kann fáa Netbankan sum app?
Netbankin sum app er ætlaður privatkundum, og neyðugt er, at tú hevur eina netbankaavtalu við BankNordik frammanundan, um tú vilt nýta allar funkurnar í Netbankanum sum app.
Hvat kostar Netbankin sum app?
Netbankin sum app er ókeypis at heinta og í flestu førum at nýta. Kostnaður verður tó tikin fyri tær tænastur, sum annars eisini kosta í Netbankanum. Ver varug/ur við, at tú rindar fyri internetsambandið, um tú ikki ert á WiFi. Telefeløgini kunnu upplýsa um kostnað í hesum sambandi.
Er tað trygt at brúka Netbankan sum app?
Ja. Netbankin sum app er trygdargóðkendur hjá eini uttanhýsis trygdarfyritøku og hevur fingið hægstu ummæli fyri trygd.


text:
Sunnudagin aftaná KÍ hevði vunnið 4 – 0 í Fuglafirði, avdúkaði eg mína ætlan um at renna til Havnar til frama fyri Alzheimerfelagið. Hetta hevur verið vakt ans millum fólk, og tað er sera gleðiligt. Innleggi eg skrivaði her á síðuni sunnudagin bleiv deilt fleiri hundrað ferðir á facebook, so mín kanska eitt sindur øra ætlan er komin runt til nógv fólk. Eg vóni inniliga at mín stuðulsrenning veruliga kann vera við til at varpa enn meira ljós á alzheimer og demens øki í Føroyum.
Síðani tað frættist um mína æltan, hava fólk dúgliga spurt hvussu ber til at stuðla. Eg havi gjørt avtalu við atgongumerki.fo um at taka sær av hesum, teir stuðla við einki avgreiðslugjald at leggja uppá upphæddina. Takk fyri tað.
Til ber at stuðla við at trýsta á linki ovast til høgru her á síðuni. Til ber at gjalda við øllum gjaldskortum.
Eisini eisini ber til at trýsta á knøttin her undir.
Stuðulsrenning:
Klaksvík – Tórshavn – 77 km
Í dag er summarmáladagur, summer er í hondum, Liverpool vann ein fantastiskan dyst í kvøld. So tað er mikið hugaligt í kvøld at kunna lata upp fyri møguleikanum at stuðlar Alzheimerfelagnum í kvøld.


text:
Tíðindaskriv
16.07.2017 - 14:14
Aftur í ár fara tvey flogfør úr Føroyum beinleiðis til Týsklands við ungdómi, sum skal luttaka á stóru
altjóða ungdómsleguni hjá Teen-Street.
Teen-Street hevur jubileumsár í ár við tað, at legan í ár er tann 25 í røðini, sum á ein ella annan hátt verður feirað m.a. við ballónum og køkum sunnudagin 30.juli.
Í fjør var legan í Oldenburg í Norður-Týsklandi, men í ár verður hon í Suður-Týska býnum Offenburg í døgunum 27. juli til 02 august. Tað verður skift áhvørjum ári millum hesar býir.
Samlaða luttakaratalið á Teen-Street liggur umleið 4000, sum bæði umfatar tannáringar millum 13 og 17 ár, foreldur, leiðarar og hjálparfólk.
Tað eru í alt 395 fólk, sum fara úr Føroyum í ár. Av hesum eru 249 tannáringar og 130 hjálparfólk, sum telja bæði foreldur, ommur, abbar og onnur vaksin fólk, sum hvør í sínum lagi skal vera um hesi 249 ungu fólkini. 16 børn undir legualdur eru við í ferðalagnum.
Farið verður úr Føroyum við Atlants flogi hósdagin 27. juli, og tað verður flogið heimaftur mikudagin 02. august. Tað verður flogið beinleiðis millum Týskland og flogvøllin í Vágum. Flogtíðirnar kunnu síggjast inni á OM.fo
Umhvørvi er totalt alkholfrítt. Bíblian og lovsangstilbiðjanin er í miðdeplinum, og dentur verður lagdur á, at ungdómurin er undir eini jaligari ávirkan, har dygdir sum vinarlag og persónlig andalig styrki skal mennast.
Hjúnini Debs og Josh Walker, sum hava havt ábyrgd av bíbliuundirvísingini á Teen-Street í mong ár, vera eisini við í ár. Tey koma at undirvísa út frá Rómbrævinum kapitul 8, og evni verður: Unshakeble, sum á føroyskum merkir 'rimmarfastur.'
Debs og Josh Walker vitjaðu í Føroyum í februar mánaða í ár, har tey talaðu fyri fullsettari ítróttarhøll í Runavík.
Toftagentan, Dania Tausen, sum er 18 ára gomul, er boðin at vera við í lovsangsbólkinum, sum skal leiða sangin undir allari leguni, m.a. í tí populera Trónurúminum. Í mai mánaða var Dania í Belgien har hon vandi við bólkinum, sum skal standa fyri lovsanginum á Teen-Street í ár. Hetta er fyrstu ferð í søguni hjá Teen-Street, at ein føroyingur er við í lovsangsbólkinum.
Dania sigur í einum skrivi á heimasíðuni hjá OM-Føroyar: '.....men so fekk eg eisini møguleikan at vera við í altjóða lovsangstoyminum á TeenStreet í ár ogtað eri eg ekstremt spent uppá. Tey eru øll nøkur fantastisk menniskju ogtónleikarar.'


text:
Ella í morgun, avstralska tíð. Dánjal Martin Hofgaard úr TS átti føroyska metið við 55.54 sekundum. Men so tók fyrst Pál Joensen tað við 55.07, og síðani Kristian Olsen úr Klaksvík við flottum 54.43. Tey sum sótu uppi í nátt biðja heilsa, at man sá báðar væl á Eurosport, við nærmynd og tað heila 🙂
Á tsvim.com sæst ein frálík mynd av Kristiani á HM, har hann er avmyndaður saman við tiltikna (men nú givna) Alexander Popov. Sum eisini gevur eina hóming av hvussu stórir hesar bestu sprintararnir egentliga eru (onkur russiskur vísindamaður roknaði einaferð út, at skuldi man taka metið hjá Popov, so mátti man vera hægri enn hann… veit ikki um tað helt, men tað er nokk nakað um tað, sum við kappróðrarbátunum).


text:
Stórt, breitt og sterkt
Starvsmannafelagið er fakfelag hjá starvsfólkum, sum starvast hjá tí almenna í Føroyum.
Felagið hevur umleið 2.000 limir, og er eitt tað størsta fakfelagið á almenna arbeiðsmarknaðinum.
Felagið hevur umleið 2.000 limir, og er eitt tað størsta fakfelagið á almenna arbeiðsmarknaðinum.
Felagið hevur sáttmála fyri starvsfólk, sum arbeiða hjá landi og kommunum og hjá SEV. Haraftruat hevur felagið sáttmála fyri starvsfólk í almennu partafeløgunum Posta og Føroya Tele. Sáttmálapartarnir á arbeiðsgevarasíðuni eru ávíkavist Fíggjarmálaráðið, Kommunala Arbeiðsgevarafelagið (KAF) og Føroya Arbeiðsgevarafelag.
Endamál felagsins er á demokratiskum og javnstøðiligum grundarlagi støðugt at virka fyri betri arbeiðskorum.
Millum limirnar finna vit omanfyri 300 ymisk starvsheiti. Tí er Starvsmannafelagið á ein hátt tað, sum grannalondini rópa eitt meginfakfelag (fakforbund). Tí siga vit ofta, at Starvsmannafelagið er eyðkent av at vera stórt, breitt og sterkt.
Millum limirnar finna vit omanfyri 300 ymisk starvsheiti. Tí er Starvsmannafelagið á ein hátt tað, sum grannalondini rópa eitt meginfakfelag (fakforbund). Tí siga vit ofta, at Starvsmannafelagið er eyðkent av at vera stórt, breitt og sterkt.


text:
Mínar bestu listaupplivingar í 2015: Hansina Iversen/
Listaportalurin hevur spurt nøkur fólk um teirra bestu lista- og mentanarupplivingar. Svarini eru sera ymisk, tað vóru spurningarnir eisini. Onkran havi eg spurt um eitt ávíst listaslag og onkran annan havi eg spurt meira breitt um mentan og list. Her eru svarini frá Hansinu Iversen, listakvinnu.
Eg veit ikki um tað er fyri mark, at seta framsýning á Louisiana á fyrsta pláss; men tá eg var í Keypmannahavn, sá eg eina frálíka framsýning við skotska listamanninum Peter Doig, og var henda framsýning allar besta listarliga uppliving í 2015. Peter Doig er búsitandi í Trinidad, fyri tað mesta; men eg haldi, at hann eisini hevur ateliér í London. Málningar hansara eru heilt einastandandi. Oftast eru fólk í myndunum, men tey eru meira karakterir av menniskjanum, heldur enn portrettir. Málningarnir lýsa stemningar og hugalag so væl, at tað kennist, sum um man sjálvur hevur verið til staðar í hendingunum og støðunum. So tað var ein fragd, at síggja so væl gjørdar málningar og framsýningin gav mær orku og nýggja gleði til at mála.
Nummar 2 uppliving vóru framsýningarnar hjá Ian Mckeever í Listasavni Føroya og í Gallarí Steinprent. Hansara abstraktu, ella non-figurativu málningar í Listasavninum vóru hugtakandi við sínum gjølliga valdu litum, svartir, hvítir og reyðir. Formarnir tóktust so stórir sum himmalin, sjálvt um flestu málningarnir ikki vóru nógv størri enn eitt A3 ark. Men kanska vóru litografiini enn meira hugtakandi, tí tey vóru einlitt, ella tey tóktust so við fyrsta eygnakast; men so hómaðist skuggin av døkkari litbrigdi, sum gjørdi, at myndaflatin bølnaði út úr pappírinum og myndin var spakuliga vorðin trívídd. Vit sótu við kaffiborðið í Steinprenti og tosaðu um kantarnar á hesum myndunum og tað var ikki minni áhugavert, at fáa høvi til at tosa við sjálvan listamannin.
Nummar trý á listanum var framsýningin Rúm hjá Brandi Patursson í Listahøllini á Skipasmiðjuni. Brandur hevði myrkalagt øll vindeyguni í rúminum, men ljósið slapp inn gjøgnum málaðar glassirklar, sum sóu út sum lýsandi gongustjørnur ella reyðir mánar. Øll verkini vóru úr glasi, ókendir formar risu upp úr gólvinum ella úr kassum. Tó teir virkaðu ókendir, vóru teir sum ein leivd av onkrari fortíð, sum vit eru sprottin úr. Stemningurin í rúminum var so viðkvæmur, at ein lítil óstortslig rørsla, fekk meg at føla meg, sum ein elefant í einum glashúsi.
Nummar fýra var framsýningin Mynstur hjá Jonas Hvid Søndergaard í Steinprenti, við stórum blýantstekningum á pappír. Jonas plagar at mála stórar málningar í sterkum litum; men hesar tekningarnar vóru svart/hvítar, men við eyðkendu geometrisku mynstrunum, sum minna um keltisk og norðurlendsk symbolir.
Nummar fimm var framsýningin THE PEOPLE AND THE THINGS hjá Silju Strøm í Steinprenti. Hon er eitt praktfult íkast til føroyska myndlistapallin. Hennara málningar eru fabulerandi, men ikki sum skrøgg, men sum háfloygdar tilsipingar til modernaða lívið. Á framsýningini, sum hongur í Gallarí Steinprenti til hálvan januar 2016, eru nógvir málningar. Teir flestu eru smáir, men serligir í skapi, tí Silja hevur nágreiniliga skorið træplátur út í serstakar formar, sum hon síðan hevur málað myndirnar á. Silja er ein framúrskarandi teknari og so skrivar hon eisini vakrar tekstir, sum eisini eru at finna á framsýningini, í útskornum litaðum pappíri, sum liggja sum ein skulpturur, á gólvinum.
Fleiri aðrar framsýningar hava verið í 2015. Eg havi ikki sæð allar, men eg má nevna Grafisk Sambond í Norðurlandahúsinum, har 12 kend donsk listafólk hava gjørt steinprent saman við Jan og Fríðu í Steinprenti. Serliga væl dámdi mær myndirnar hjá Juliu Sass, sum hingu í Dansistovuni.
Í september var Heystframsýningin aftur opin á Skipasmiðjuni, og flestu limirnir í Heystframsýningarbólkinum luttóku við nýggjum verkum. Okkara nýggi mentamálaráðharri, -nei, nú er tað mentamálaráðfrú, Rigmor Dam lat framsýningina upp við talu, sum dróg fram týdningin, listin hevur fyri samfelagið.
Vónandi verður hon, listin, ikki gloymd!


text:
Grein prentað í Sosialinum juni 2016
Løtan á trappuni í Vágsbotni í góðveðrinum týskvøldið, tá ið íslendska landsliðið í fótbólti megnaði javnleik ímóti Portugal, var serlig. Einir 500 føroyingar og nógvir útlendingar eisini stóðu saman um Ísland og fagnaðu stórliga bæði málinum og endaliga úrslitinum. Eg ivist onga løtu í, at onnur hava gjørt tað sama heima í stovunum.
Tað er í sjálvum sær eitt satt bragd, at íslendingar eru við í EM-endaspæli á fyrsta sinni nakrantíð. Og javnleikurin í Saint-Étienne ímóti einum á pappírinum nógv betri liði vísir greitt, at Ísland megnar tað ógjørliga, og at liðið ætlar sær meira enn bara at vera við.
Hvussu leikur fer komandi vikurnar í Fraklandi, fáa vit at síggja. Men vit kunnu longu nú staðfesta, at íslendsku garparnir í fyrsta dystinum vardu væl og høvdu ein framúr stríðsvilja.
Og eg kann ikki annað enn hugsa, at hetta er ein einastandandi fyrimynd at hava. Tí hugburðurin er serstakur – bæði í undankappingini, sum tryggjaði Íslandi plássið í endaspælinum og órædda spælið ímóti Portugal. Á vøllinum díkja teir á og smæðast ikki burtur.
Tað sama kann verða sagt um landið uttan fyri leikvøllin.
Tá ið íslendingar tóku ræði á egnum viðurskiftum í 1944, var Ísland fátækasta landið í Evropa. Men fólkið vildi evna til framtíðina á egnari grund, og soleiðis bleiv tað. Tað er als ikki vist, at íslendingar høvdu verið ríkari, atkvøddu teir ímóti sjálvstøðu. Forseti Íslands seinastu tjúgu árini, Ólafur Ragnar Grímsson, hevur sjálvur sagt, at øll skapandi megi hevði avgerandi týdning fyri sjálvstøðu Íslands. Hon er góð at hava – eisini tá ið fíggjarligar mótbrekkur koma. Og í 2008 skolaði ógvislig kreppa inn yvir landið. Svára kreppan fekk íslendingar at hugsa nýtt og at berjast. Ferðavinnan er vaksin við rúkandi ferð – kanska ov skjótt – men hon er vorðin eitt nýtt bein hjá íslendingum at standa á. Á so nógvum mótum hava íslendingar grundleggjandi álit á egnum mátti og megi. Teir koma uppundan aftur.
Kreppa
Nógvir føroyingar hugsa áleið soleiðis, tá ið teir eru í Íslandi: “Hetta áttu vit at gjørt í Føroyum, hví hava vit ikki hetta í Føroyum? Hetta mugu vit hava í Føroyum!”. Løgið onkursvegna, tí ert tú í øðrum londum, kennist íblásturin ikki so beinleiðis. Kanska er tað bara tí, vit líkast so mikið nógv, hóast londini eisini eru ymisk.
Íblásturin kann vera so nógvur; smáir handlar í miðbýnum, árliga aðalorðaskiftið um dagstovnaøkið í Altinginum og frískar rávørur úr egnum umhvørvi hugsaðar á nýggjan hátt.
Men so var tað kreppan í Íslandi, sum grammleikin í bankavinnuni slóðaði fyri – var tað góður íblástur? Nei, tað haldi eg ikki. Kortini vístu sjónvarpssendingarnar um skrædlið í Eik týðiliga, at tað ikki var íslendska ávirkanin á føroyska bankakervið, sum koppaði gamla Eik, men snildir danskarar.
Jú, kreppan rakti meinari í Íslandi enn í so nógvum øðrum londum. Men íslendingar komu skjótt fyri seg aftur. Á sama hátt sum týskvøldið, tá ið 28 ára gamli Birkir Bjarnason svaraði aftur, eftir at Portugal hevði lagt seg á odda í fótbóltsdystinum. Og soleiðis dragast tey í Portugal og øðrum londum sunnanfyri enn við høgt arbeiðsloysi, ovurstóra uttanlandsskuld og undirskot á fíggjarlógini. Eingin beinleiðis samanhangur við fótbóltin, men tað svitast ikki, at smá lond eru fimari og eru skjótari at reisa seg aftur eftir eitthvørt hóttafall. Í so máta er ein ávísur samanhangur.
Fyrimyndin
Vit reistu okkum eisini aftur eftir kreppuna í nítiárunum og aftur nú fyri nøkrum árum síðani. Men kortini er ein stórur munur. Eg havi hug at vísa til tvær myndir, sum sýna, hvussu ymiskt seinasta kreppan ávirkaði fólkatalið í ávikavist Íslandi og Føroyum.
Lat tað beinanvegin verða sagt, at kreppan í Íslandi í 2008 leyp munandi størri skelk á landið og var nógva ferðir verri enn alheims fíggjarkreppan, sum eisini rakti í Føroyum um sama mundi.
Kortini sæst ein greiður munur landanna millum. Í 2010 var ein pikkalítil afturgongd í fólkatalinum í Íslandi. Og tað var tað. Tað vóru serliga polakkar og onnur, sum fluttu aftur til heimlandið eftir arbeiðsørindi í Íslandi. Sjálvandi fluttu íslendingar eisini av landinum. Men bera vit so støðuna saman við hana í Føroyum, so sæst, at fólkatalið minkaði í Føroyum fýra ár á rað. Og tað er av sonnum undrunarvert.
Tá ið arbeiðsloysið var upp á tað mesta í Føroyum um ársskiftið 2010/2011, leitaðu góð sjey prosent eftir arbeiði. Í Íslandi var arbeiðsloysið javnt oman fyri sjey prosent í nærum trý samfull ár.
Kreppan í Føroyum var ikki ógvislig, men bilasølan minkaði, og tað gjørdi eftirspurningurin eftir handverkarum og arbeiðsmegi annars eisini. Í Íslandi steðgaði alt upp. Handverkararnir sleptu amboðunum frá degi til dags, og tey fluttu í 2010 fleiri bilar av landinum enn til landið. Og her er altso talan um land, sum ikki framleiðir so mikið sum ein bil. Tað sigur ikki lítið um kreppuna har.
Hví hesin munurin er so sjónligur, ja, tann spurningurin er ikki einfaldur at svara. Men vit kunnu læra av íslendska vinnaralyndinum, sum vit eisini sóu á leikvøllinum í Saint-Étienne týskvøldið. Og so er Ísland annars eitt sjálvstøðugt land. Tað lívgar sjálvsálitið. Enn eru vit ikki komin í fasta legu sum tjóð. Men tá ið hetta skjótt hendir, fer tað at troka burtur afturhaldið og stimbra nógva skapandi megi. Tað eri eg sannførdur um. Heldur enn at flyta í onnur lond eftir møguleikum, verða fólk boðin til Føroya at taka lut. Í roynd og veru einastandandi spennandi at búgva í einum landi, sum enn hevur hetta eftir at avrika, nú vit eru komin væl inn í ein og tjúgundu øld.
Broytingar í fólkatalinum í Føroyum
Broytingar í fólkatalinum í Íslandi
Vit verða 50.000 fólk
í greinini Føroyskt sjálvstøði frá 1927 endurgevur Jørgen Frantz Jacobsen ein íslending, sum hann hevur tosað við. „Tit eru í Føroyum 25.000 menniskju, sum búgva púra avbyrgd, sjógvurin setir mark um tykkum. Hevði tað ikki givið fólkinum eina ómetaliga ábyrgdarkenslu og stimbrað í stórum til at gera eitt megnartak framá, um tað visti, at tað skuldi vera sjálvbjargið?” Tað er hesa hugsan, vit skulu mýkja inn í okkara tilvitan. Jørgen Frantz Jacobsen visti, at sjálvbjargni førir við sær framburð og menning, og at sjálvbjargni birtir hugin hjá fólki at hugsa sjálv. Vantandi sjálvstøða ber hinvegin við sær, at fólksins ábyrgdarkensla viknar.
Nú eru so nærum 90 ár liðin. Og komandi ár verða vit á fyrsta sinni 50.000 fólk í Føroyum. Høvdu vit fylgt ráðunum hjá íslendinginum longu tá, høvdu vit verið meira enn tvífalt so nógv í tali í dag. Fólkatalið í Íslandi er sama tíðarskeið trífaldað. Latið okkum nú siga sum íslendingurin, at framtíðin ikki bara er nakað, sum hendir har úti og ikki viðkemur okkum, men at framtíðina kunnu vit sjálv evna til.
Í Føroyum skulu vit leggja okkum eina við, at ein nýggj tíð tekur til at koma. Vit mugu siga við fólk, hvørji vit eru. Tað er hetta, sum trýstir okkum fram, og tað er hetta, sum ger Føroyar dragandi og fær framsíggin og opin fólk at velja Føroyar.
Áfram
Vit skulu víðari á sama hátt, sum íslendingar á fótbóltsvøllinum týskvøldið. Teir kastaðu ikki frá sær, men komu aftur inn í dystin. Ein spennandi tíð stendur okkum fyri framman. Vit kunnu skapa eina sjáldsama løtu, sum sjáldan kemur fyri í søguni. Eina løtu, tá ið vit traðka úr tí gamla og inn í tað nýggja. Tá ið eitt tíðarskeið endar og eitt nýtt byrjar.
Í viðførinum við á hesi ferðini eigur Ísland at vera fyrimynd okkara – sum fótbóltslandslið teirra var tað í Fraklandi týskvøldið.
Høgni Reistrup


text: Nú fara flestu av okkara bestu til Reykjavíkar í ár, men tað er kanska vert at bíta merki í stóru stevnuna í Lyngby, kallað “Lyngby Open“, sum eisini er í januar. Har eru í ár pengavirðislønir á 300, 200 og 100 krónur til nr 1, 2 og 3 øllum kappingum í fimm aldursbólkum, umframt bonus á upp til 1000 evrur til tey sum uppnáa flest FINA stig. Til venjarar verður hartil ein serlig “Mini Clinic”, har nýggjasti heimsmetasetarin Aschwin Wildeboer fer at hava ein fyrilestur, og tey síðani skipa fyri einum betri bita.


text:
Tá bygt verður afturat, nýtslan broytt ella bygt verður um í sambandi við broytta nýtslu, kunnu ásetingarnar í kap. 7.3 nýtast í staðin fyri ásetingarnar í kap. 7.2.
Við broytta nýtslu skilst nýtsla til annað endamál, sum hevur við sær munandi størri orkunýtslu.
Tað kann t.d. vera:
Nýggj loftshædd ella nýggir bústaðir á fløtum tekjum eru at skilja sum afturatbygging.
Verður orkukarmurin fyri afturatbygging nýttur, verður karmurin roknaður út við støði í samlaðu hæddarvíddini. Samsvarandi verða innleggingar og orkunýtsla til samlaðu hæddarvíddina roknaðar eins og fyri ein nýggjan bygning. Tað hevur t.d. við sær, at tað eisini verður roknað við heittvatnsnýtslu í eini afturatbygging, har ið ongar vatninnleggingar eru.
Ásetingarnar í kap. 7.3.2 og kap. 7.3.3 eru eisini galdandi fyri skúrar og fyribilsbygningar, sum verða settir upp í eitt styttri tíðarskeið.
Við nýtslu av nevndu U-virðum og linjumissi í kap. 7.3.2 og kap. 7.3.3 skal samlaða víddin á vindeygum og úthurðum í mesta lagi vera 22 % av upphitaðu hæddarvíddini.
U-virðir og linjumissur kunnu broytast og vindeyga¬víddin o.a. økjast, um hitamissurin í fyribilsbygninginum harvið ikki verður størri, enn um krøvini í kap. 7.3.2, stk. 1 vóru lokin.
Við eitt styttri tíðarskeið skilst uppseting í upp til 3 ár í sambandi við t.d. umbygging/ umvæling av skúlum ella øðrum bygningum og nøktan av bráðfeingis plásstørvi.
Fyribilsbygningar ella skúrar, sum nýtast longri enn 3 ár, skulu lúka galdandi krøv fyri nýbygging.


text:
NÝTT TILFAR TIL AT MINKA UM BURTURKAST, ÆTLAÐ MIÐ- OG HÁDEILD, ER ÚTGIVIÐ Í SAMSTARVI MILLUM NÁM OG UMHVØRVISSTOVUNA
Tað, sum vit keypa í dag, er burturkast í morgin. Norðurlendskar kanningar benda á, at broyta vit ikki framleiðslu- og brúkaraatburð, hava vit í 2030 tvífalt so nógv burturkast sum í dag. Í Føroyum skilja vit burturkast, og brúka nakað av tí umaftur. Men hetta er ikki nóg mikið. Burturkast skal fyribyrgjast, soleiðis at minni verður til av tí.
Tað er týdningarmikið, at vit í størri mun styrkja okkara medvit at fyribyrgja burturkasti, og at stuðla burðardyggari nýtslu, eisini í skúlanum. Tí hevur Norðurlendska ráðharraráðið tikið stig til at gera undirvísingartilfar um evnið at minka um burturkastið. Í Føroyum hava NÁM og Umhvørvisstovan luttikið í arbeiðinum.
LÆRUTILFAR OG NÆMINGAHEFTI
Tilfarið, sum nú er komið út, ber heitið “Leiðin til MINNI RUSK”. Talan er um eitt næmingahefti og eitt lærarahefti, har tað seinna er ein hugsskotaskrá til frálæru í náttúru og tøkni við fýra temum um at minka um burturkastið. Temuni eru: matur, klæði, elektronikkur og burturkast yvirhøvur. Tilfarið er eisini beinleiðis viðkomandi fyri aldursbólkin í hádeildini og lærugreinina landafrøði.
Umhvørvisstovan hevur tillagað tekstin til føroysk viðurskifti, umframt at standa fyri verkætlanini sum heild, meðan NÁM hevur staðið fyri at týða tekstin til føroyskt og leggja hann á eina undirsíðu á SNAR.
“Leiðin til MINNI RUSK” er eisini givið út á íslendskum, norskum, svenskum og finskum. Tað er tí eitt hugskot, at lærarar, sum skulu læra næmingar annað norðurlendsk mál, kunnu brúka júst hetta tilfarið til tað.
Vón okkara er, at skúlar og lærarar, heldur enn at útskriva tilfarið, nýta tað á teldlum ella kanska í staðin velja at prenta nøkur flokssett í góðari góðsku, sum so kunnu endurnýtast. Harvið eisini minni rusk! Tað er at fylgja andanum í nýggja undirvísingartilfarinum.
Norðurlendska Ráðharraráðið er almenna samstarvið, sum er millum norðurlond. Yvirskipaðu ábyrgdina fyri norðurlendska samstarvinum hava forsætisráðharrarnir. Til gerandis er ábyrgdin løgd út til samstarvsráðharrarnar í hvørjum norðurlandi at umsita. Norðurlendska samstarvsnevndin svarar fyri, at almenna politiska samstarvið verður samskipað.
Umhvørvisstovan er við í fleiri arbeiðsbólkum serkønum nevndum í Norðurlendska ráðharraráðnum, m.a. burturkastbólkinum (NAG) og í arbeiðsbólkinum fyri burðardyggari nýtslu og framleiðslu (HKP). Smásamfelagsbólkurin undir HKP, tók stig til at gera undirvísingartilfarið, sum eisini er týtt til flestu norðurlendsku málini.


text:
Síðani partafelagið Eystur- og Sandoyartunlar varð skipað við nevnd, stjóra og skrivstovu, hava tríggjar av kommununum við Skálafjørðin verið í samráðingum við felagið, um hvussu grótið úr smoguni skal fáast til høldar í Sjóvar, Nes- og Runavíkar kommunu. Umframt grótið, ið skal brúkast sum fylla við munnarnar í Sevlendisbønum og í Rókini, skulu áleið 409 túsund pf-rúmmetrar av grótið býtast ímillum kommunurnar eftir hesum lykli: 20% til Sjóvar kommunu, 22% til Nes kommunu og 58% til Runavíkar kommunu.
Fyrsta dagin verður klárt at skjóta fyrsta skotið fyri smoguni á Strondum, og tí var fundur hildin í býráðssalinum á Toftum ígjár, fyri at fáa avtalurnar um grótið endaliga undir land. Hetta snýr seg um tann partin, ið skal siglast yvir um fjørðin. Jóhannus Danielsen og Tórbjørn Jacobsen, borgarstjórar, skrivaðu undir sáttmálarnar, sum gjørdir eru ímillum Nes kommunu og Pf. EST og Runavíkar kommunu og Pf. EST. Teitur Samuelsen, stjóri, og Bergur Poulsen, nevndarformaður, skrivaðu undir fyri tunnilsfelagið. Einar Brimnes, verkfrøðingur, luttók eisini á fundinum fyri felagið.
Avtalan ímillum Pf. Eystur- og Sandoyartunlar og Runavíkar kommunu er undirritað við tí fyrivarni, at Runavíkar býráð tekur undir við sáttmálanum, sum ætlandi verður á skrá á fyrstkomandi býráðsfundi. Annars hevur Runavíkar kommuna fingið øll myndugleika- og umhvørvisloyvir í lag, til tað at herberga grótinum, ið fellur í hennara part av tí, sum kemur út úr Tangafjarðarsmoguni eysturoyarmegin.


text:
Ellen Giggenbach er týskur sniðgevi og fæst nógv við pappírsklipp. Hon býr nú í Wellington í Nýsælandi.
Hon las grafiska list í tvey ár í Wien.
Hon fæst einamest við pappírsklipp, og myndirnar hava sera sterkar litir. Hon fær íblástur av øllum rundan um seg, men serliga fuglar og blómur hugtaka hana.
Myndirnar minna nógv um myndir úr 50´unum og 60´unum.
Myndirnar hjá henni hava verið brúktar til nógv ymiskt: kort, tapet, pútur, taskur, klæðir og barnabøkur.
Útgávur:
2012 Fyrstu orðini
Vit telja
Heimasíða:


text:
Býráðsfundur 2. september 2010
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Klæmint Østerø
Bjarni Kjeld
Arnfinn Langgaard
Kristian Gaardbo
Fríðbjørg Weihe
Hans Jákup Johannesen
Kári E. Jacobsen
Bárður Kass Nielsen fyri Karl Rasmussen
1.
J. nr. – 10/00311
2. viðgerð av eykajáttan til liðuggerð av barnagørðunum á Skála og í Søldarfirði.
Tilmæli frá Teknisku deild:
Á fíggjarætlanini fyri 2010 bleiv samlað avsett 2.5 mill. til byggistig 1. Alt uttanum økið var tó ikki við í hesi meting, sum t.d. asfaltering av bilstøðuplássum v.m.
Nýggja meting ið er gjørd staðfestir, at tað mangla 0,9 mió. kr. í Søldarfirði og 0,6 mió. kr. á Skála. Harumframt kemur indeksregulering av 4 kvartali fyri 2009 og fyri 1. og 2. kvartal fyri 2010, mett til uml. 0,3 mill. Samlað 1,8 mill. fyri liðugtgerð av byggistig 1.
Í nýggju metingini er alt tikið við fyri liðugtgerð av byggistig 1. Somuleiðis eisini neyðugar broytingar, alt uttanumøkið og asfalt.
Ummæli frá Sosialu deild:
Sosiala deild mælir til, at byggistig 1. verður gjørt so fulfíggjað sum gjørligt og at leggja eina umbøn um eykajáttan á 1.8 mió kr. fyri fíggjarnevndina. Til fundin verður tó mælt til, at gera nærri meting av væntandi indeks-reguleringini og av ymiskum inventari.
-Sosiala nevnd hevur á fundi 14/06-2010 einmælt samtykt at taka undir við tilmælinum frá Sosialu deild.
-Fíggjarnevndin hevur á fundi 17/06-2010 samtykt at veita 1,5 mió í eykajáttan, sum verður fíggjað úr gjaldførinum. Neyvari útrokningar gera, at fíggjarnevndin metir, at m.a. indeksreguleringin og asfalteringin verða bíligari, enn mett av Tekn deild.
-Býráðið hevur á fundi 24/06-2010 samtykt at taka undir við Sosialu nevnd og fíggjarnevndini.
-Býráðið hevur á fundi 24/06-2010 samtykt at taka undir við Sosialu nevnd og fíggjarnevndini.
-Býráðið hevur á fundi 02/09-2010 samtykt 2 viðgerð av eykajáttan til liðuggerð av barnagørðunum á Skála og í Søldarfirði.
-Einmælt samtykt-
2.
J. nr. 561 – 541 – 09/00562
Liðugerð av sunnara enda á Hórheiðum
Ummæli frá Teknisku deild:
Í innbodnari licitiatión er hesir bidnir um at geva tilboð:
BR Grevstur, Runavík,Sp/f Klettar, Skálafjørð, Sp/f JHR, Saltangará.
Tekn. deild mælir til at taka av lægsta tilboðnum, sum er frá BR Grevstur, Runavík áljóðandi kr. 135.870,00 u/mvg
-Byggi- og býarskipanarnevndin hevur á fundi 25/08-2010 mælt til at taka av tilboðnum frá
BR Grevstur, Runavík áljóðandi kr. 135.870,00 u/mvg.
Nevndin mælir eisini til, at asfaltera koyribana og gongubreytir á Hórheiðum og biðja fíggjarnevndina um eykajáttan uppá kr. 170.000,00.
-Fíggjarnevndin hevur á fundi 31.08.2010 mælt at útseta málið um eykajáttan til næsta fund.
-Býráðið hevur á fundi 02/09-2010 samtykt at taka undir við tilmælinum frá Byggi- og býarskipanarnevndini og fíggjarnevndini.
3.
J. nr. 050 – 10/00125
Býlingafelagið á Høgaleiti heitur í skrivi df. 08/03-10 á býráðið um at luttaka í at gera spælipláss og sparkivøll við útstykkingarnar á Hjallavegi og Norðurhædd.
Býlingafelagið skjýtir upp at leggja spæliplássið eystanf. Norðurhædd og sunnanf. raðhúsini.
Eisini skjýtir Býlingafelagið upp at leggja sparkivøll á G2-økinum eystan fyri Vatnreinsiverkið.
Ummæli frá Teknisku Deild:
Hóast økið eystan fyri Norðurhædd er sera bratt, mælir Tekn. deild til at gera Spælipláss her, av tí, at eitt slíkt spælipláss ikki neyðvendigvís skal verða ”vatnrætt”.
Økið eystan fyri Vatnreinsiverkið er eisini bratt, men munurin millum spæliplássið og sparkivøllin er, at sparkivøllurin skal verða vatnrættur, og skal rímuliga stórt planeringsarbeiði gerast.
Annars er økið lagt av til vatnbrunnar og reinsiverk, og eru vit ikki í løtuni greiðir yvir nær og hvar vatnverkið skal víðkast.
TD mælir frá at leggja sparkivøllin her, av tí at planeringsarbeiði er stórt og kostnaðarmikið, og óvist um tað kemur einum vatnverkið til nyttu.
-Byggi- og býarskipanarnevndin hevur á fundi 21/04-10 samtykt at leggja sparkivøllin og spælipláss millum matr. nr. 276ag og 276ah, Glyvra bygd.
-Byggi- og býarskipanarnevndin hevur á fundi 16/06-2010 samtykt at útseta málið til næsta fund og at Tekn. deild ger eina nærri kanning av hvar á økinum spæliplássið og sparkivøllurin kann liggja, við atliti til vatnverksútbyggingina.
Ummæli frá Teknisku deild:
Tað hevur verið trupult at finna eitt passandi stykkið til sparkivøll í grannalagnum, og tað seinasta sum hevur verið uppi og vent, er niðan fyri parkeringsplássið á Norðurhædd.
Hetta stykkið er ov smælt og kann tí ikki brúkast. TD mælir til at gera sparkivøllin á matr. nr. 276az sum er óbygd.
-Byggi- og býarskipanarnevndin hevur á fundi 25/08-2010 mælt til at taka undir við tilmælinum frá Tekn. deild og mælir eisini til at beina málið í Fíggjarnevndina.
-Fíggjarnevndin hevur á fundi 31.08.2010 mælt til at taka undir við tilmælinum frá Teknisku deild.
-Býráðið hevur á fundi 02/09-2010 samtykt at taka undir við tilmælinum frá Byggi- og býarskipanarnevndini og fíggjarnevndini.
-Einmælt samtykt-
4.
J. nr. S 103 – 10/00391
Uppískoytisstykki til Elim í Søldarfirði.
17/08-2010 vóru Páll Solmunde og Per Jacobsen fyri samkomuhúsið ELIM í Søldarfirði og bóðu um loyvi at keypa uml. 176 m2 burtur av 90ak til samanlegging við matr. nr. 103.
Ummæli frá Teknisku deild:
Umsøkta stykki liggur inni á D5 til ídna, men metir TD ikki at hesir 170 m2 skerja ídnaðarøki, og atkomuvegurin til ídnaðarøki verður frá vegnum vestan fyri.
Tekn. deild mælir til at frábýta og selja samkomuhúsinum ELIM uml. 176 m2 burtur av matr. nr. 90ak til samanlegging við matr. nr. 103.
-Byggi- og býarskipanarnevndin hevur á fundi 25/08-2010 mælt til at frábýta og selja uml. 176 m2 burtur av 90ak til samanlegging við 103, av tí at nevndin metir ikki, at hesir 176 m2 skerja D5-øki.
24/08-10 var Per Jacobsen inni og bað um loyvi at keypa uml. 148 m2 afturat.
-Býráðið hevur á fundi 02/09-2010 samtykt at taka undir við tilmælinum frá Byggi- og býarskipanarnevndini um at játta uml. 176 m2 burturav matr. nr. 90ak. Eisini varð samtykt at játta uml. 64 m2 burturav matr. nr. 102c, til samanlegging við matr. nr. 103 Søldarfjarðar bygd.
-Einmælt samtykt-
5.
J. nr. 243 – 10/00423
Fimleikafelagið Støkk heitir í skrivi df. 23/08-2010 um at útvega felagnum fyribils høli til amboðsfimleik til akutta tørvin hjá felagnum inntil nýggja høllin er bygd.
-Mentanarnevndin hevur á fundi 24/08-2010 umrøtt málið og miðjar ímóti at taka upp fund við Støkk áðrenn býráðsfundin.
-Kári E. Jacobsen greiddi frá fundi við Jastrid Weihe og Hannu Joensen frá Støkk. Felagið hevur funnið eina møguliga loysn á fyribils hølistrupulleikunum og varð málið tí tikið av skrá.
-Einmælt samtykt-
6.
J. nr. 111 – 10/00407
TAKS biður í skrivi df. 03/08-2010 um álit til umsókn frá Frískúlanum Keldan í Skálafirði, sum søkir um skattafrælsi.
-Fíggjarnevndin hevur á fundi 31.08.2010 viðmælt til at veita skattafrælsi sambært umsóknina.
-Býráðið hevur á fundi 02/09-2010 samtykt at taka undir við tilmælinum frá fíggjarnevndini.
-Einmælt samtykt-


text:
Spice Girls
Spice Girls var ein enskur gentutónleikabólkur, sum varð stovnaður í 1994. Síðan tá hevur bólkurin selt yvir 80 milliónir album og stakløg. [1]
Innihaldsyvirlit
Søga[rætta | rætta wikitekst]
Tað var Chris Herbert, ið fekk tað hugskot at seta saman ein gentubólk, ið kundi fáa eins stóra sukse sum dreingjabólkurin Take That. Chic Murphy fíggjaði verkætlanini, og Herbert fór í gongd við at lýsa eftir gentum til bólkin í blaðnum Stage. Manager hjá gentubólkinum gjørdist Simon Fuller. Fimm ungar gentur vóru valdar út til nýggja tónleikabólkin, ið fekk navnið Spice Girls. Skjótt fingu tær eyknevni, ið øll enda við Spice: Melanie Brown ("Scary Spice"), Melanie Chisholm ("Sporty Spice"), Emma Bunton ("Baby Spice"), Geri Halliwell ("Ginger Spice") og Victoria Beckham, fødd Adams ("Posh Spice"). Tær fingu plátusáttmála við Virgin Records og útgóvu fyrstu stakfløguna "Wannabe" í 1996, sum gjørdist nummar eitt á hittlistum í meira enn 30 londum, og hjálpti við til at etablera bólkin sum eitt altjóða fenomen. Fyrsta album teirra, Spice, seldi meira enn 28 milliónir eintøk kring allan heimin, og gjørdist bestseljandi album hjá einum gentubólki í alheims tónleikasøguni. Tær hava selt yvir 80 milliónir tónleikaútgávur, sum ger tær til mest-seljandi gentutónleikabólk yvirhøvur og ein av best-seljandi popbólkunum gjøgnum tíðirnar.


text:
Guds kall ella...?
Skrivað hevur: Sonja I. Jacobsen
Útgivið tann: 22.05.2018
Nakað, sum hevur ligið mær á hjarta nú í eina tíð, er spurningurin: "Eri eg, har Harrin hevur sett meg?" Ikki bert har eg búgvi og arbeiði, men eisini andaliga og kensluliga.
Í fleiri ár havi eg stríðst við at góðtaka okkara støðu fullkomiliga, har vit eru. Hví vit gera tað, vit gera, og spyrji mangan "hví eru vit her?" Hví kann eg ikki liva eitt meiri "vanligt" lív og búgva nærri familju míni? Hví kann eg ikki til dagligt nýta eitt mál, sum eg dugi væl at samskifta við? Tað tykist ofta at verð…
Les meira »


text:
Nýggjastu tíðindini
Melda til tíðindabræv
Tíðindi - 8. februar 2018
Nýggi føroyski FIFA-dómarin, Kára á Høvdanum hevur fingið sína fyrstu altjóða uppgávu. Í mars skal Kára til Portugal, har hann skal døma úrvalskapping fyri U17-landslið
Í døgunum 12. til 18. mars fer Kári á Høvdanum til UEFA Elite Round í Portugal - Mynd: Hans Erik Danielsen
- Hetta verður ótrúliga spennandi og mennandi, og nú ræður um at taka av teimum møguleikum, ið ein fær, sigur Kári á Høvdanum við heimasíðuna hjá FSF.
Í døgunum 12. til 18. mars fer nýggi føroyski FIFA-dómarin, Kári á Høvdanum, saman við Jørleif Djurhuus, ið verður hjálpardómari, til Portugal at døma. Á skránni er bólkur 4 í UEFA Elite Round (Úrvalskapping) fyri U17-landslið við dreingjum.
Umframt vertslandið, eru liðini í kappingini Finnland, Sveis og Slovakia. So talan er um sterk lond, ið føroyski dómarin og hjálpardómarin skulu døma.
UEFA Elite Round er fyri tey lond, ið hava spælt seg víðari úr innleiðandi undankappingunum, sum vórðu spældir á heysti í 2017. Í fjør var føroyska U17-landsliðið við dreingjum til UEFA Elite Round á Kýpros. Og sum flestu kunnugt, spældu okkara dreingir seg víðari til EM-endaspælið.


text:
Gev tekin
Alt ov fáar súkklubreytir eru hjá okkum. Tí er umráðandi, at fólk á súkklu eru ógvuliga gáin. Skulu børn súkkla, krevur tað, at foreldur fyrst læra tey at súkkla í ferðsluni.
Fyri at barnið skal megna at geva tekin á súkklu, krevjast góð samskipanarevni.
Tá tit hava gjørt bremsivenjingar og barnið dugir at kunna seg aftureftir uttan at missa javnvágina, kunnu tit venja at geva tekin á súkklu.
Tá barnið ætlar sær at steðga, skal tað byrja við at hyggja afturum seg og síðani rætta vinstru hond upp. Vinstra hond vendir móti bilunum, og tískil lættast hjá øðrum at síggja. Barnið skal hava báðar hendur aftur á súkklustýrinum, áðrenn tað steðgar.
Venjingin kann verða drúgv, tí hon krevur, at børnini hava rættiliga góð samskipanarevni fyri at eydnast. Tí er neyðugt at geva sær góðar stundir til hesa venjingina.


text:
Hóskvøldið 3. mai kl. 20.00 verður spennandi sangmøti í missiónshúsinum.
Tá fara kendu norsku sangevangelistarnir Marit og Irene at syngja og vitna.
Tær hava sungið saman í góð 40 ár og hava givið nógvar fløgur út.
Harafturat hava tær við sangum, talum og vitnisburðum ferðast Norra upp og niður í áratíggir.
Taborkórið kemur eisini at syngja.
Aftaná verður drekka.
Høvið verður at lata eina gávu til Sjómansmissiónina, sum verður 100 ár í ár.
Øll eru vælkomin.
Her er eitt video við teimum báðum, har tær syngja sangin “lít á Guð”


text:
5.12.12
Søgan sveik
Var til sangleikin Audition sunnukvøldið 18. november. Tað eru skúlanæmingar í Havn, sum við støði í tónleiki hjá Tróndi Bogasyni og teksti hjá Dániali Hoydal, hava framført henda effektfulla leikin, sum varir tríggjar tímar, fyri fullum Norðurlandahúsi frá 16. november til í gjár, 4. desember.
Og tá eg sigi framføra, so merkir tað alt frá pallsmíði og búnum til tónleik, dans og sjónleik. Framførslan, sum Annfinnur Heinesen stjórnar, er so framúr, at tú undrast og spyrt teg sjálvan, um heimliga fjøldin av ungfólki við góðum gávum, talentmassin, er endaleys. Showið er bara so framúr. Alt undir meistarligu hond Annfinns.
Undir kønu hond Jóannesar Gaard hava vit risastóra pallin, sum Tekniski Skúli í Havn hevur evnað til, eins og búnar og smyrsl. Handverkið duga tey, og ikki minst tónleikin frá Musikkskúlanum, sum Hans Pauli Tórgarð stjórnaði og so dansin, sum Vígdis Hentze Olsen stóð fyri. Meistarligt show.
Av triðju røð helt eg tó, at stóra pallmyndin varð lítið ágangandi, tá tað galt livandi sjónvarpsmyndina á staðnum. Hon var bara at síggja ytst til høgru, longst frá har eg sat. So ágangandi, sum leikurin annars var við jøvnum larmi, og einum skakandi bumbubresti beint fyri steðgin, so kundi eg hugsað mær at sjónvarpsskíggin var nógv størri, og helst á fleiri flatum um allan horisontin, heldur enn bara á einum frímerki uppi til høgru. Miðlaði veruleikin er jú fremsta søgan í leikinum, sum eg skilji hann.
Ein evropeisk sangkapping, Audition, kanska ein Eurovision Song Contest, ella Global Battle of the Bands, er kjarnin í søguni, sum er hongd upp á klisjéina Evropasamveldið, og melur um rótleys ung har eysturi og vesturi í Evropa. Her eru so nógvir træðrir, at ilt er at halda skil á søguni og teim enn tynri træðrum, sum onkur heldur eiga at hanga uppií. Sum áskoðari fært tú ein afturvendandi trupulleika at skapa meining í øllum meldrinum, skal alt ikki bara svølgjast sum tað bera ovfarakæti hjá fittum skúlanæmingum.
Tá tú eina løtu fært fatur á einum tráði, er ein annar har og uppaftur fleiri, so tú gevst at finna logikkin í søguni og zoomar út, heilt út, har eingir kantar hómast. Tá verður leikurin ein flipputur tra-la-la leikur, berføttur, umleið tá Woodstock var tíðarbærur. Henda forniska tíðarmynd verður negld føst í mínum huga, tá eg tvær ferðir verði førdur inn á vesið hjá leikarunum, sum uttan forkláring skíta og koyra buksur upp og niður, eisini við hjálp frá hinum kyninum. Surrealistiska pallmyndin við vesikummum stavar úr filminum Le Fantôme de la liberté (Luis Buñuel 1974). Tvey ár undan hevði sami filmiski surrealistur, spanski Buñuel (1900-1983), gjørt filmin Le charme discret de la bourgeoisie (1972), har fólk ganga við berari reyv og tænastufólk verða brúkt sum kaffiborð, sum eisini sást aftur eina løtu í Audition. Queen sangurin Bohemian Rhapsody (1975) sæst nakrar ferðir aftur handan skíggjan, men hetta tykist sum ein kreativ bjargingarroynd hjá leikstjóranum og teim ungu at fáa sum frægast burturúr leysu søgubrotunum.
Hví fær Føroya dugnaligi ungdómur ikki betri tekst at arbeiða við?
Longu frumsýningarkvøldið skrivaði ein ummælari, at hetta var ársins uppliving við “sjáldsama væl skrivaðum teksti, tær løttu, fleirtýddu orðingarnar flúgva um pallin. Teksturin er góður, stuttligur og situr væl.” Men tá leikurin er av síggi eg, at ummælarin er sjálvur á takkarlistanum.
Framhaldandi kann vera spurt, um hetta var rætti staður at framføra henda leik, so ósamhangandi hann var sum søga. Sum áskoðari úr almenna rúminum, sum ikki er studentaskúlanæmingur, vil eg síggja ein leik á hægri stigi enn hetta í Norðurlandahúsinum. Hesin leikur flutti meg aftur til ta tíð, tá eg sjálvur gekk í Hoydølum og kom á Kostdeildina í 1975. Alt gott um ta tíðina, men tá framførdu tey ikki leikir í hølum, ið kundu javnmetast við hetta húsið. Hinvegin kann eg eisini grína, mest at mær sjálvum, tí eg kann síggja meg sjálvan í einum avoldaðum skúla, sum hóast hann vil øllum alt tað besta, ikki er ein dag yngri enn tá Queen góvu út A Night at the Opera. Men eg haldi ikki at tað var ætlanin. Næstu ferð má Studentaskúlin koma við eini nógv betri søgu.


text:
Føroyski búskapurin, Setrið og talið av lesandi er í stórum vøkstri, og hetta fegnast vit um.
Men allar medaljur hava sum kunnugt eina baksíðu, og hendan er tíanverri einki undantak.
Góði búskapurin, saman við blómandi ferðavinnuni og ymiskum øðrum, hevur við sær, at bústaðarkostnaðurin er støðugt vaksandi, meðan útboðið er relativt minkandi. Hetta hevur við sær, at tað er ógjørligt hjá flestu lesandi í Føroyum at finna eitt stað at búgva – sum ikki er eitt kamar heima hjá mammu og babba.
Tað almenna sær út til at hava meira enn ilt við at loysa hendan trupulleikan, ella at taka hann í álvara. Tó so, at nýggja almenna kollegie ‘Finsen’ er ein roynd at loysa trupulleikan, so eru tær 37 íbúðirnar bara eru ein dropi í havinum í mun til tørvin.
At privata vinnulívið velur at nýta ein part av kapitalinum hjá sær til at loysa ein slíkan trupulleika er alla æru vert. Men tað sum nú hendir við kolleginum ‘Mark’, gerst meira og meira ótespiligt at eygleiða. Íbúðirnar, sum í forvegin eru lítlar og alt ov dýrar og har man skal gjalda eyka fyri børn, eru nú bara tøkar fyri tann lesandi 11 mánaðir um árið. Hetta seinasta kom fram leygardagin 5. november, í einari samrøðu við eigaran av ‘Mark’, í tíðindasendingini hjá KVF. Tað vísir seg, at tey lesandi binda seg til at flyta út úr teirra íbúðum 30. juni hvørt ár, og sleppa ikki at flyta inn aftur fyrr enn 1. august. At tvinga vaksin fólk út úr heimi sínum á hendan hátta var ikki ein trupulleiki fyri eigaran, tí hann helt, at tey bara kundu flyta heim aftur til mammu og babba hendan mánaðin. Sambært honum, var tað ikki tí, at Mark hevði ætlanir við íbúðunum í julimánaði, men tí at hetta var nakað, sum mann vanliga ger á næmingaheimum.
MFS heldur, at man eigur at kalla ein spaka fyri ein spaka. Hetta er ikki á nakran hátt ‘vanligt’ fyri eitt kollegie - hetta er sera óvanligt. Ongin rakstrarlig atlit tala fyri hesum, og hetta er sera trupult hjá teimum lesandi – hugsa tær at skula pakka øll tíni ting hvørt ár, og so verða heimleys í ein mánaða! Einasta orsøkin til at hetta verður gjørt er sjálvandi, at eigarin ætlar at nýta íbúðirnar sum hotel/vallaraheim í bestu ferðatíð – also skulu tey lesandi góðtaka at onkur fremmandur svevur í teirra song, brúkar teirra vesi og teirra køk, meðan tey eru heimleys.
MFS heldur, at vit eru við at kenna Mark, men spurningurin er, um Mark kennir sær nakað mark.


text:
Lisbeth L. Joensen úr Havnar Svimjifelag kláraði kravtíðina til Oyggjaleikir í 100 blandað, og Malan V. Bærendsen úr Tvøroyrar Svimjifelag gjørdi eitt ordans hál við bæði at klára kravtíðina í 100 bringu, og taka gamla metið har frá Maiken Petersen.
5 dreingir svumu undir 25 í innleiðandi 50 frí, og teir eru eisini nógvir um boðið í 50 bringu. Umframt alt møguligt spennandi í øðrum kappingum eisini. So folkens, nú er at fara niðan at hyggja kl 16, tí har verða øgiligir dystir og óivað okkurt met eisini.
Sjálvur skal eg niðan nú kl 13 at taka tíð í sambandi við úttøkukappingina hjá føroysku triathletunum, og nái so vónandi at renna aftur til teir 50 bringu hjá Beinir Danielsen og øllum hinum. Beinir ætlar sær undir 30 sekund, og hinir ætla vist nokk at vinna á honum, so tað  má  síggjast, um tað yvirhøvur ber til (fyrsta finala í kvøld).
Og teir eru nógvir sum ætla sær undir 24 í 50 frí eisini. Sum sagt svumu nógvir undir 25 sekund, og teir eru í øllum førum tríggir sum hava góðan møguleika at fara undir 24. Føroyska metið er 24.05, og minnist til at Kristian Olsen tók gamla metið á dupulta teininum, fyrrakvøldið!
Ná, má renna… her verður nógv skrivað einaferð seinni í kvøld, ella í morgin.
Til lukku Lisbeth, Malan, og øll hini sum til nú hava klárað kravtíðirnar. Og pøj pøj Andrass, Petur, Guðrun, …


text:
Føroyska Sjómansmissiónin
10.01.2017 - 19:27
Á middegi kom nýbygdi grønlendski trolarin Svend C á Fuglafjørð. Hann er bygdur í Turkalandi og kemur beinleiðis haðani.
Svend C er 83,5 metrar langur og 17 metrar breiður. Motorurin er ein 9000 Hk. Wartsila. Trolarin er sera væl útgjørdur og hevur bæði rækju og –makrelverksmiðju og tað skal ongin umrigging til.
Frystiorkan er stór. Teir kunnu frysta uml. 100 tons av rækjum, og tá teir veiða makrel, kunnu teir frysta umleið 180 tons um samdøgrið.
Trolarin hevur tvær lastir, sum samanlagt taka umleið 700 tons. Allur fiskurin kemur at standa á plattum og harafturat hevur hann RVS kølitangar til pelagiska fiskin.
Skiparin Søren Mølgaard sigur, at hann roknar við, at teir verða millum 22 og 25 mans við, tá teir veiða rækjur og nakað fleiri, tá teir veiða makrel. Tvær manningar vera til skipið.
Tað er Sikuaq Trawl A/S í Nuuk, sum eigur Svend C. Umframt nýggja stásiliga skipið, eigur felagið eisini Reginu C og áttu Steffan C, men hava nú selt hann.
Svend C er óivað eitt av dýrastu fiskiskipum í Norðurlondum. Prísurin er 370 milliónir krónur. Hann hevði kostað væl meira, um hann varð bygdur í Skandinavia.
Svend C skal taka olju og veir í Fuglafirði, áðrenn hann fer til Havnar eftir trolútgerð frá Vónini.
Meira frá Føroysku Sjómansmissiónini her


text:
Thomas Jefferson
Thomas Jefferson (* 13. apríl 1743 – † 4. juli 1826) var 3. forseti í Sambandsríki Amerika. Jefferson, sum avnoktaði meginpartin av Bíbliuni og tann imateriella Gud har frá [1] og ein av høvuðsmonnunum aftanfyri "Declaration of Independence", sum hevur tað sera kenda sitati: "Vit halda tað vera rímiligt og sjálvsagt, at øll verða javnsett, og at vit hava fingið ávís ómissandi rættindi frá skaparanum - rættin til lívið, frælsið og stremban eftir eydnuni". Hann varð eisini tann sum kom við "Wall of separation between Church and State" sum gjørdi at kirkjan og staturin ikki skuldi blandast saman. Orsøkin varð at verja tey sum ikki hoyrdi til og sum møguliga eisini vóru forfylgt av kirkjuni tá.
Thomas Jefferson var amerikanskur sendimaður í Fraklandi í rokárunum 1785-1789 beint undan fronsku kollveltingini [2]. Árini í Fraklandi ferðaðist hann víða í Evropa og fekk stóran áhuga og alsk til vín. Afturkomin til garðin, Monticello í Virginia í USA, hevði hann bæði vínfløskur og vínstokkar við sær frá ferðum á evropeiskum víngørðum. Alt lívið royndi hann at eksperimentera við at dyrka vín á Monticello og sigst Thomas Jefferson vera faðirin at amerikansku víndyrkingina. Viðurkendur er Jefferson eisini fyri arbeiðið at skilja sundur statin og kirkjuna, ivaleyst við íblástri frá sveisisk-franska samtíðar-heimspekinginum, Rousseau. Og ikki minst var Jefferson ein stovnsetarunum av USA, eitt nú at skriva Frælsisyvirlýsingina.
Triði forsetin í USA, Thomas Jefferson, var ein klókur og klárthugsandi maður. Hansara mongu rit verða enn goymd eins og dýrgripir. Tað eru 200 ár síðan hann livdi, men enn í dag verða nýtt orðatøk úr hansara ritum, millum annað "aldri reglurnar" [3]:
- Útset aldri til í morgin, tað sum tú kanst gera í dag.
- Legg aldri tað yvir á annan, sum tú kanst gera sjálvur.
- Nýt aldri pengar, fyrr enn tú eigur teir: við øðrum orðum - fá tær aldri skuld.
- Keyp aldri nakað, bert tað er bíligt.
- Ver aldri hugmóðigur, tað kann skjótt gerast dýrt fyri teg.
- Halt ongantíð, at tú hevur etið ov lítið. Fleiri fólk doyggja av ováti enn av hunguri.
- Fuska ongantíð við einum arbeiði. Tað, sum er gjørt við gleði, møðir ikki og er aldri keðiligt.
- Stúr ikki fyri nøkrum, sum kanska aldri hendir; í níggju av tíggju førum hevur tú stúrt til einkis.
- Tel upp í tíggju, um tú ert uppøstur - og upp í hundrað um tú ert óður - áðrenn tú svarar.
- Noyð teg sjálvan at síggja alt frá tí góðu síðuni, so vinnur tú bæði á tær sjálvum og tínum mótstøðumonnum.
- Skriva brøv, tá ið tú ert illur, um tú leggur í. Men send tey ikki. Hugsað um tað til dagin eftir - og brenn so brævið.
Kelduávísingar[rætta | rætta wikitekst]
- ↑ http://www.sullivan-county.com/id3/jefferson_deist.htm
- ↑ http://www.sparknotes.com/biography/jefferson/section9.rhtml
- ↑ http://www.libertybellmuseum.com/MuseumShop/jeffersonconduct.htm


text:
Løgtingslóg nr. 20 frá 8. mai 2008 um skyldu arbeiðsgevarans at fráboða løntakaranum treytirnar fyri setanarviðurskiftunum.
Higartil hevur verið ásett í sáttmálum Føroya Arbeiðsgevarafelags, at setanarprógv verður gjørt millum arbeiðsgevara og arbeiðstakara. Hesar ásetingar eru framvegis í sáttmálunum, men 1. juni 2008 varð sett í gildi lóg um skyldu arbeiðsgevarans at fráboða løntakarunum treytirnar fyri setanarviðurskiftunum. Við lógini fær arbeiðsgevari álagda eina upplýsingarskyldu mótvegis løntakara. Lógin er meiri víttfevnandi enn sáttmálaásetingarnar, og tað eru sostatt lógarásetingarnar, sum eru grundarlag undir hesi vegleiðing.
Í setanarpróvnum verða sømdir og treytir fyri arbeiðnum skrivaðar, soleiðis at báðir partar eru greiðir yvir, hvat teir ganga inn til, og partarnir sleppa undan møguligum ósemjum hesum viðvíkjandi. Setanarprógvið ávirkar ikki treytirnar fyri setanini, men er eitt formligt krav til, hvussu hesar treytir verða skrásettar.
Nær og til hvønn skulu setanarprógv verða givin?
Øll, sum eru sett í starv í meira enn ein mánaða, og sum í miðal arbeiða meira enn 8 tímar um vikuna, skulu hava setanarprógv. Løntakarin skal hava setanarprógv í seinasta lagi ein mánaða eftir, at setanin er byrjað. Um arbeiðstíðin er minni enn 8 tímar í miðal í fyrstuni og síðan hækkar, er upplýsingarskyldan galdandi, tá arbeiðstíðin seinastu 4 vikurnar í miðal er hægri enn 8 tímar um vikuna.
Fyri løntakarar, sum eru byrjaðir í starvinum áðrenn 1. juni 2008 og sum framhaldandi eftir 1. juni 2008 eru í starvi, er ein skiftisskipan galdandi. Eftir henni hevur arbeiðsgevarin skyldu til eftir áheitan frá løntakara at lata setanarprógv í seinasta lagi 2 mánaðir eftir áheitanina. Henda freist er eisini galdandi, um løntakarin fyrr hevur fingið setanarprógv ella líknandi, men har neyðugt er við einum ískoyti til tess at uppfylla lógarkrøvini.
Eru broytingar í setanartreytunum ásetur lógin, at arbeiðsgevarin í seinasta lagi 1 mánaða eftir, at broytingin fær gildi, gevur løntakara skrivlig boð um hetta. Vit gera harafturat vart við, at munandi broytingar í setanarviðurskiftunum skulu fráboðast løntakara við uppsagnartíðini hjá viðkomandi.
Hvat skal standa í setanarpróvnum?
Tað eru ongar serliga treytir fyri, hvussu setanarskrivið skal síggja út, men bert at tað skal verða skrivligt.
Í setanarskrivinum skal vera upplýst:
- Navn og adressa arbeiðsgevarans og løntakarans
- Arbeiðsstað. Um einki fast arbeiðsstað er, skal upplýsast, at løntakarin arbeiðir ymsa staðni og høvuðssæti ella bústaður arbeiðsgevarans.
- Lýsing av arbeiðnum ella starvsheiti, tign, yrki ella slag av arbeiði
- Nær setanin byrjar
- Hvussu leingi setanin varar, um talan er um tíðaravmarkað starv
- Rættindi í sambandi við feriu, heruppií um løntakari hevur rætt til feriu við løn
- Uppsagnarfreist hjá bæði løntakara og arbeiðsgevara ella hvørjar reglur eru galdandi
- Løn umframt ískoyti og aðrar lønarpartar, t.d. eftirløn og møguliga kostur og innivist. Eisini skal upplýsast, nær lønin verður útgoldin
- Vanlig daglig ella vikulig arbeiðstíð
- Hvør sáttmáli á arbeiðsmarknaðinum er galdandi fyri setanina. Her skal upplýsast, hvørjir partarnir í sáttmálanum eru.
Viðvíkjandi pkt. 6 – 9 verður upplýsingarskyldan mett at verða lokin, um tað verður víst til lógir, sáttmálar o.l., sum eru galdandi fyri setanina.
Afturat lógarkrøvunum omanfyri mæla vit til, at eisini stendur í setanarpróvnum, hvørt løntakarin er limur í fakfelag ella ikki. Um so er at løntakarin er limur í fakfelag, skal viðmerkjast, hvat felag talan er um.


text:
Fyrr í dag varð Henrik Prinsur fluttur frá Ríkissjúkrahúsinum heim á slottið í Fredensborg, har prinsurin ynskir at verða sína síðstu tíð, tað boðar kongshúsið miðlunum frá í dag.
- Fyri løtu síðani kom prinsurin heim á slottið í Fredensborg. Her kann hann vera saman við familjuni og í kørmum, sum hava nógvan týdning fyri Hansara Kongaliga Hátign, sigur samskiftisstjórin hjá kongshusinum, Lene Balleby, við TV2.
Drotningin er eisini á slottinum.
Prinsurin hevur verið innlagdur á Ríkissjúkrahúsinum síðan 28. januar. Tá vístu kanningar, at hann hevði ein góðkynjaðan svull á vinstra lunga. Hann varð síðan fluttur á brunamedisinska deild, har hann skuldi viðgerast fyri ein lungnabruna.
Tað ljóðaði herfyri, at prinsurin var í bata, men fríggjadagin í síðstu viku greiddi kongshúsið frá, at støðan hjá prinsinum var alsamt versnað. Og tíðindaskrivinum frá í dag, ljóðar tað frá hovinum, at støðan verður verðandi álvarslig, tað skrivar TV2 á heimasíðu sína.
Kelda: TV2/Nyheder


text:
Orð og lag: J. Slack
Týtt: Victor Danielsen
1. Tit hermenn Krists, nú farið so treystliga í stríð!
Halt ljósins merki høgt, ver trúgvur, Harran lýð!
Um Harrans Andi drívur bæði vitnisburð og song,
tá frelsast skulu sálirnar og loysast hjørtu mong.
Niðurlag:
Í Jesu navni fram, hin glaða boðskap lat
ljóða til hvørja sál, sum fyrr í myrkri sat!
Hoyr tað, ein og hvør, ja, ung og gomul nú:
Jesus hevur fullført alt, og frælsi eigur tú!
2. Tit hermenn Krists, nú biðið, ja, sum Elias bað,
og eldur falla skal av Himli enn í dag
og brenna burt hitt hoyggj og strá, sum bert til hindurs var!
Tí eina hjartans reina gull frá Gudi æru fær.
3. Tit hermenn Krists, ja, syngið nú sigurssongin so,
at múrar falla enn, sum forðum Jeriko!
Men lat tað vera Andans rødd, ta mildu, Himli frá!
Tá anda frítt tey trongdu bróst, og sjón tey blindu fá.
4. Tit hermenn Krists, áh, vitnið við reinum lívi mest!
Tað er hitt hvassa svørð, sum rakar hjartað best;
lat fylgjast lív og vitnisburð, sum orðið býður tað,
og birtast skal eitt ljós frá tær á hvørjum myrkum stað!
5. Tit hermenn Krists, nú gleðist, tí skjótt vit heimið ná,
og har av Jesu hond vit sigurskrúnu fá!
Tá skulu vit ei skiljast meir, ei kenna sakn sum her;
har uppi ljósið ævigt er, ei sorg, ei neyð har er.


text:
Loysir seg ikki at arbeiða
Politikkur21-12-2016 - 23:06 - Jóanis Albert Nielsen
Jørgen Niclasen, tingmaður, fekk í farnu viku svara skrivligan fyrispurning, ið varð settur Kristinu Háfoss, landsstýriskvinnu í Fíggjarmálum. Svarið má sigast at vera skelkandi. Staðfest verður greitt, at tað ikki loysir seg at arbeiða.
Ein arbeiðsfamilja við tveimum børnum, ið forvinnur 30.400 kr. (um mánaðin) hava áleið 20.900 kr. eftir skatt at liva fyri um mánaðin.
Ein vanligur arbeiðsmaður, ið forvinnur 20.000 kr. hevur 13.250 kr. eftir skatt at liva fyri.
Ein stakur uppihaldari, við tveimum børnum, á forsorg hevur heili 19.350 kr. eftir skatt at liva fyri um mánaðin.
Sostatt hevur ein stakur uppihaldari uttan arbeiði hálva aðru fer so nógv at liva fyri, í mun til ein arbeiðsmann.
Munurin millum arbeiðsfamiljuna og staka uppihaldaran á forsorg er smáar 1500 kr.
Forsorgarnir og tey fátøku arbeiðandi
Seinnu árini hava livikorini hjá støkum uppihaldarum verið í brennideplinum. Og nú tá jólini eru í hondum gerst tað eitt afturvendandi kjakevni. Sjálvsagt eiga vit at tryggja at allar familjur og allir føroyingar fáa eini góð jól. Øllum verður ynskt eini góð barnajól.
Men nógv bendir á, at arbeiðsfamiljan og vanligi arbeiðsmaðurin eru gloymd í afturvendandi kjakinum. Tí veruleikin er tann, at ein arbeiðandi familja hava minni at liva fyri pr. húsfólk sammett við staka uppihaldaran á forsorg.
Staki uppihaldarin, við tveimum børnum, ið fær forsorg, hava 6450 kr. pr. húsfólk at liva fyri.
Arbeiðandi familjan hevur 5200 kr. pr. húsfólk at liva fyri. Sostatt hevur ein familja við einum støkum uppihaldara og tveimum børnum 25% meiri at liva fyri sammett við eina arbeiðsfamilju við tveimum vaksnum og tveimum børnum.
Tað er eingin rímiligheit í tí.
Vantandi virðing
Fyri okkum í Fólkaflokkinum hevur hetta málið stóran týdning. Tað snýr seg um hvønn boðskap vit sum samfelag senda til teirra, sum hvønn morgun fara frá húsum at forvinna hart tjentar krónur. Tað er okkara fatan at tað til eina og hvørja tíð skal loysa seg at arbeiða. Tí er tað hvørki rætt ella rímiligt, at ein familja, ið ikki arbeiðir hevur 25% meiri pr. húsfólk at liva fyri sammett við eina arbeiðsfamilju.
Tí vilja vit virka fyri, at skatturin verður lækkaður so tað loysir seg at arbeiða.
Fólkaflokkurin
Svarið til skrivliga fyrispurningin kann lesasther


text:
- Tíðindi, mentan og ítróttur
Kanna føroyskar svimjarar
Svimjisambandið og Fróðskaparsetrið fara nú undir at gera regluligar kanningar av føroyskum svimjarum.
Sambært felags tíðindaskrivi er talan um at menna eina røð av standard-testum, sum við hátøkniligari útgerð skráseta hvønn metur, sum útvaldu svimjararnir svimja, við útgreining av øllum møguligum lutum so sum svimjigrein og ferð, armtakslongd, orku í avsetti og metrar svomnir undir vatni.
Verkætlanin verður gjørt í samstarvi við granskingardepilin iNOVA og universitetið í Keypmannahavn, og hon fer at kosta 1,2 milliónir krónur tilsamans næstu fýra árini.
Altjóða svimjisambandið FINA stuðlar verkælanini við eini helvt, meðan Svimjisambandið rindar hina helvtina.
Magni Mohr, ph.d. og lektari í Human Fysiologi á Fróðskaparsetri Føroya, og Nikolaj Nordsborg, ph.d. og lektari í Human Fysiologi á Københavns Universitet, standa á odda fyri verkætlanini saman við Juan Jaime Arroyo Toledo, sum er høvuðsvenjari hjá Ægi og ph.d. í ítróttarvísindum.
Svimjisambandið fegnast um stuðulin frá FINA og metir átakið at vera eitt kærkomið stig á leiðini at skipa landsliðsarbeiðið við útgerð og royndum, sum kunnu hjálpa føroyskum svimjarum til enn betri úrslit.
Sí eisini


text:
Orð: James M. Gray
Lag: Daniel B. Towner
Týtt: Victor Danielsen
1. Alt, ið eg havi, av náði eg vann,
Jesus tað gav, tá eg trúði á hann;
sjálvrós stongt úti – einki um meg –
eg eri ein frelstur syndari.
Niðurlag:
Eina ein frelstur syndari,
eina ein frelstur syndari,
tað bert eg sigi,
og Gud eg tilbiði:
Eg eri ein frelstur syndari.
2. Eitt sinn ein dári, ein trælur av synd,
viljin var rangur, og sálin var blind,
Jesus meg søkti, Jesus fann meg –
eg eri ein frelstur syndari.
3. Styrki var eingin, og tár frelstu ei,
kærleiki fann meg á undirgangsleið,
syndin meg ræddi, Gud ræddist eg –
í dag tó ein frelstur syndari.
4. Gev einum hjarta, sum tiga ei kann,
loyvi at siga frá tí, sum tað fann!
Tað er mítt rós, og tað vitni eg:
Eg eri ein frelstur syndari!


text:
Magnus Gunnarsson 31.05.2017 (08:25)
Ektaður sportsligur Alfa Romeo
Fyrsti Alfa Romeo Giulia er komin til landið. Giulia hevur leingi verið ávegis og er avloysarin fyri Alfa Romeo 159, sum fór av marknaðinum í 2011.
Alfa Romeo er eitt fínt italienskt bilmerki, ið er kent fyri sínar dygdir sum t.d. design, motorkraft og góðar sportsligar koyrieginleikar. Hesin nýggi Giulia er einki undantak, hann er kvikur og koyrir sum ein ektaður Alfa Romeo.
Bilurin, ið verður drivin av bakhjólunum, hevur flott design bæði innan og uttan og koyrieginleikar í toppklassa. Giulia fæst í ymiskum bensin- og diesel útgávum. Hesin, vit royndarkoyrdu, er ein við 200 hk bensinmotori. Við botntrekki upp á 330 Nm er hann sera kvikur og koyrir frá 0-100 km/t upp á 6,6 sekund. Hann hevur automatisk gear og koyrir 16,7 km/l.
Bilurin er sera væl útgjørdur við t.d.lyklafríari atgongd til hurðar og startlás, Bi-Xenon forlyktir og LED baklyktir, leðurróður, leður og stoffsetur, 2-sonu klimaanlegg og sportsligar aluminium pedalir. Giulia fæst sum diesel við ávikavist 150 og 180 hk.
Giulia fæst t.d. í útgávuni Quadrifoglio við 2,9 litra V6 motori við 510 hk og koyrir frá 0-100 km/t upp á 3,9 sekund. Giulia Quadriofoglio verður drivin við eini framkomnari skipan, ið nevnist Torque Vectoring System.
Fyri tey sum ynskja sær ein annarleiðis sedan, er Alfa Romeo Giulia eitt gott val. Bilurin er sportsligur og tekur seg væl út í ferðsluni. Bilurin kann síggjast og roynast Nordcar.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Flaggdagsrøðan hjá Karl A. Olsen, borgarstjóra
26.04.2007
Røða Flaggdagur 25.04.07
Tað er ilt at siga, nær føroyska flaggsøgan byrjar, tí vit vita onki um føroysk fløgg fyrr enn seint í 19. øld. Vit vita tó, at veðrurin longu í miðøldini var innsiglið hjá løgmanni, men vit vita onki um, at veðrurin longu tá hevur verið í flaggi.
19. øld var merkt av tjóðskaparkenslu, og ein partur av tjóðskaparrørsluni var at gera sær síni egnu tjóðarmerki.
Fyrsta føroyska flaggið, sum vit kenna, er Veðramerkið. Tað var felagsmerki hjá Thorshavn Total-Afholdsforening, sum varð stovnað í 1878. Hetta flagg var blátt við reyðari rond, og í miðjuni var ein hvítur veðrur. Føringafelag, ið varð sett á stovn í 1888, nýtti tjaldursmerkið, sum sítt felagsmerki.
Hesi fløgg hava neyvan verið hildin hóskandi sum tjóðarmerki, tí sniðgóvu føroyskir studentar við Jens Olivuri Lisberg á odda Merkið í 1919. Tað flaggið, sum studentarnir skaptu, var sjálvsagt eitt krossmerkið eins og hini norðurlendsku fløggini, tí føroysku studentarnir vildu vísa á, at Føroyar eru eitt av Norðurlondunum javnsett við hini størru.
Tað nýggja flaggið kom rættiliga skjótt til Føroya, og longu í 1920 varð ungmannafelagið Merkið sett á stovn.
Ein vestmenningur fekk rættiliga tíðliga innivist í flaggsøguni, tí Óla Jákup í Skálum var fyrsti skiparin, sum flaggaði við Merkinum á sínum skipi. Hetta var longu í 1923. Óla Jákup sigldi undir Merkinum øll árini, til hann gekk burtur í 1934.
Í 1920- og 1930unum var stór ósemja millum føroyingar og danskar myndugleikar um støðuna hjá Merkinum. Tíanverri vísir flaggsøgan okkum eisini, at ósemja var millum føroyingar innanhýsis um flaggið.
Seinni heimsbardagi loysti í ávísan mun ósemjurnar um Merkið, tí enskir myndugleikar vildu ikki góðtaka, at føroysk skip sigldu undir danska tjóðarmerkinum. Donsku myndugleikarnir í Føroyum vildu harafturímóti ikki góðkenna Merkið sum okkara tjóðarmerki, meðan flestu føroyingar noktaðu at góðkenna annað eyðmerkið enn Merkið.
Úrslitið gjørdist, at amtmaðurin gav skarvin yvir og kunngjørdi 25. apríl 1940, at Merkið skuldi vera tjóðarmerki hjá føroyskum skipum. Henda kunngerð er orsøkin til, at dagurin í dag gjørdist okkara flaggdagur.
Fyrstu árini var flaggdagshaldið ikki regluligt, men síðan 1947 hevur flaggdagurin verið hildin á hvørjum ári.
Hóast Merkið í 1940 og seinni við heimastýrislógini fekk ávís rættindi, so er flaggstríðið ikki endað. Tað sóu vit fyrr í ár, tá stríð var um flaggingina uttanfyri føroysku sendistovuna í Reykjavík. Aftur hesuferð tyktust størstu ósemjurnar at vera millum føroyingar innanhýsis; tíbetur fekst ein semja, sum øll vóru nøgd við. Hetta málið gjørdist so ein nýggjur kapittul í tí áhaldandi flaggsøguni.
Vit halda, at føroyingar altíð eru eftirbátar, men í flagghøpi stendur ikki so illa til. Núverandi íslendska flaggið bleiv skapt í 1913 og góðkent í 1915, so tað er lítið eldri enn Merkið. Onnur norðurlendsk fløgg eru yngri enn Merkið; álendska flaggið er góðkent í 1954 og grønlendska í 1985.
Men um vit samanbera okkum við danir, so er stórur aldursmunur, tí sambært søgnini fall Dannebrog av himli í Estlandi í 1219; Dannebrog gjørdist tó ikki alment tjóðarflagg fyrr enn í 1892.
Flaggað verður á almennum flaggdøgum og á privatum merkisdøgum. Almennir flaggdagar eru millum annað halgidagar og eisini dagurin í dag, sum er ein heilt serligur flaggdagur, tí í dag flagga vit fyri Merkinum.
Vit flagga á privatum merkisdøgum, so sum føðingardøgum, fyri brúðarpørum, silvurbrúðarpørum, gullbrúðarpørum og ymsum gimsteinabrúðarpørum.
Vit flagga eisini, tá vit vilja vísa samkenslu og virðing fyri teimum, sum hava endað sítt æviskeið. Nøkur tíanverri alt ov tíðliga.
Harumframt verður Merkið nýtt, tá ítróttartiltøk og ymsar samkomur eru.
Eg skal eisini nevna okkara sið at flagga, tá okkara kappróðrarbátar vinna. Eg vóni, at vit í summar aftur fáa høvi at flagga fyri sigrandi bátum.
Merkið er meir enn ein marglittur flaggdúkur, og tað má heldur ikki gerast ein lutur, sum einans hevur søguligt virði, tí Merkið er eisini ein ímynd og ein partur av okkara samleika. Tað má vera ein livandi partur av gerandisdegnum og samfelagsmenningini. Merkið eigur altíð at umboða tey virði, sum vit føroyingar leggja dent á.
Mín vón er, at Merkið umboðar eitt gott og rættvíst samfelag, har javnstøða og fólkaræði eru sett í hásætið. Eitt veruligt fólkaræði, har meirilutin virðir og verjir rættindini hjá minnilutunum.
Mín vón er eisini, at Merkið boðar frá einum fólki, sum við dirvi og áræði torir at fara undir tær avbjóðingar, sum framtíðin og alheimsgerðin býður.
Eg fari at enda hesa røðu við eini yrking hjá Rasmusi C. Effersøe. Yrkingin eitur Heil og sæl tú Føroya skúta, hon er eldri enn Merkið, men eg haldi kortini, at hon skal lesast í dag. Fleiri orsøkir eru, til at eg valdi júst hesa yrkingina, hóast hon ikki er av teimum kendastu hjá Rasmusi. Ein sjálvsøgd orsøk er, at yrkingin er góð; harumframt verða fløgg nevnd, so hon hóskar til høvið; men tann størsta orsøkin er hon, at eg haldi, at boðskapurin í yrkingini enn er aktuellur og neyðugur. Boðskapurin er, at vit mugu samstarva betur og vísa í verki og ikki einans í orðum, at vit vilja framburð fyri land og fólk.
Heil og sæl tú Føroya skúta!
Heil og sæl tú Føroya skúta!
Fyri báru ikki lúta.
Leggið allir árar út.
Hav á lofti hvønn frían klút.
Hvør, ið sjálvbjargin vil vera,
má nú egnar byrðar bera.
Køvir av um framburðsleið.
Síggið til, tit villast ei!
Tit, sum verða við at stýra,
hugsið væl um farmin dýra,
brótið ikki stýrisvøl,
so at fólkið kemst á kjøl.
Minnist allir garpar kátir:
enn vit eru eftirbátur.
Reisið væl upp egið búgv.
Haldið fram í vón og trúgv.
Royn úr dølskni brátt at rembast,
lat nú allar tægrir strembast,
meiri verk og færri orð:
legg so knørr við knarrarborð.
TAKK FYRI
Karl A. Olsen
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Jan Müller
18.01.2018 - 18:02
Jyske Bank sigur í eini meting av framtíðar oljuprísinum, at hann fer at nærkast 75 dollaraum. Tað er framleiðsluundirskotið, sum fer at trýsta prísin enn longur upp. Prísurin fer at hækka teir fyrstu níggju mánaðirnar, men fer so at lækka í seinasta ársfjórðingi heldur bankin.
Vøksturin í heiminum fer at hava við sær, at eftirspurningurin eftir olju fer at vaksa fyrru helvt av árinum men eftir tað fer hann at javna seg aftur, heilt niður á 55 dollarar, tí vøksturin í Kina fer at minka aftur. Ein høvuðsorsøkin til at prísurin er hækkaður í seinastuni er avgerðin hjá Opec og Ruslandi at longja framleiðsluloftið. Eisini minkandi oljugoymslur í USA hava ávirkað oljuprísin.
Oljunýtslan fer at vaksa til 101 mió. tunnur um dagin í 2018 tvs. ein vøkstur uppá 1,7 mió. tunnur um dagin metir Jyske Bank.


text:
Foto: Ditlev Jensen, Odense
Eigari: Bjørki Geyti
Á triðja sinni verður filmsvirðislønin Geytin handað á filmskvøldinum í Norðurlandahúsinum 11. desember. Tað er abbasonurin, David Geyti, og verðdótturin, Astrid Andreassen, ið hava gjørt virðislønina, sum er hin fyrsta av sínum slag í landinum. Tórshavnar kommuna letur eisini eina áskoðaravirðisløn, har tey møttu gera av, hvør vinnur.
Geytin er navnið á høvuðsvirðislønini. Tey, sum stunda til 60 og hava búð á bygd, munnu øll kennast við Geytan. Og tá tosa vit ikki um sild, men um film. 16 mm film á tínum egna heimstaði.
Í dag er bara ein biografur, Havnar Bio. Hann ger eisini av, hvat verður víst í Atlantis bio, so úrvalið er hin eini biografurin. Eftir ársskiftið víðkar Havnar Bio úrvalið til nýggjan arthouse film annanhvønn mikudag undir heitinum Filmsfelagið. Fyrstur er hin meistarligi svart-hvíti Ida (Pawel Pawlikowski) úr Póllandi. Gamla Filsmlistafelagið varð stovnað í Havnar Bio í 1962, so sum fyrsta síða í gerðabókini niðanfyri sigur. Tá varð týski filmurin Der Blaue Engel (Josef von Sternberg 1930) sýndur.
Men so fá biografslørift hava ikki altíð verið. Eina tíð vóru 13 ymsir biografar í Føroyum og føroyingurin gekk oftari í biograf enn allir skandinavar. Bara íslendingar gingu oftari í biograf enn vit. Men allar bygdir høvdu ikki biograf. Og nú koma vit til evnið og mannin, sum Føroya fyrsta filmsvirðisløn er kallað upp eftir.
Tað er kollfirðingurin og agronomurin Herálvur Geyti, føddur í 1914 og deyður í 1985. Meðan hann læs í Danmark giftist hann har og fekk sýnir, har av eg kenni ein, Bjørki Geyti. Hann upplýsir, at helst hevur Herálvur havt bjartar vónir um, at ein landbúnaðarstøð lat upp í 1950’unum í Kollafirði, men long tíð skuldi ganga til tað ynski gekk út. Ivaleyst skuffaður tók hann í 1959 í staðin á seg at standa fyri einum kampingplássi í Blokhus, kenda frítíðarstaðnum í Jútlandi, nærmasta farleiðin til Føroya, tá ein ikki býr í Føroyum. Har stóð hann fyri øllum virksemi til hann bleiv sjúkur í 1977. Lukkutíð, sigur Bjøkri, var hetta arbeiði í Blokhus árstíðarbundið, so vetrarnar, vár og heyst, kundi hann ferðast í Føroyum og vísa film. Fyrst svart-hvítan film uttan ljóð, og seinni við bæði liti og ljóði.
Úrvalið var breitt, frá klassikarum sum Farornas Ø hjá svenska Nordenskjold í Skúgvoy í 1929 og Fy & Bi frá 1921 til 1940. Sjálvur havi eg sæð Geytan víst film í Dansistovuni á Eiði umleið 1971, tá hann vísti The Scarlet Pimpernel, Den Røde Pimpernel, giti tað var útgávan frá 1934 við Leslie Howard. Bjørki heldur, at seinasta filmssýning Geytin hevur havt í Føroyum mann vera í Fuglafirði í 1976.
Men innímillum tók Geytin sjálvur film. Bæði úr Føroyum í hoyna og frá eksotiskum ferðum í Ísrael og Marokko. Í Danmark helt hann so fyrilestrar í føroyskum búnað, sum omanfyri, við filmi og myndum afturvið.
Í dag eru hansara upptøkur, bæði filmar og fotomyndir, lætnar Forngripasavninum.
Á henda hátt bleiv filmur lívslinjan, sum tey siga í spurnarkappingum í dag, lívslinjan, av kampingplássinum í Blokhus og heim til Føroya. Tí eri eg fegin um at familjan tók undir við uppskotinum, at kalla Føroya fyrstu filmsvirðisløn soleiðis - Geytin.
Hvørt ár hevur ein útlendskur dómsnevndarlimur verið boðin við at velja besta føroyska stuttfilm. Fyrsta árið var tað listarligi leiðarin á norðurlendsku filmstevnuni í Lübeck, Linde Frölich, síðani var tað amerikanska Meira Blaustein, ið stendur fyri altjóða Woodstock Film Festival og í ár er tað norska Silje Engeness, 39, sum er nýggjur leiðari fyri altjóða filmstevnuni Kosmorama, sum í 10 ár hevur verið hildin í Tróndheimi. Hon er avmynda niðanfyri.
Teir báðir Geytavinnararnir higartil eru Sakaris Stórá fyri Summarnátt í 2012 og Dávur Djurhuus fyri Terminal í 2013.
Kunngjørt verður í Mentanarkafé’ini í Útvarpinum hósdagin, hvørjir filmar kappast um Geytan, og harvið eisini Áskoðaravirðislønina, í ár.


text:
Í samband við at borgarstjórin saman við 1. flokki í Fuglafjarðar skúla í dag settu spakan í jørðina fyri skúlabyggingina, skrivaðu borgarstórin Sonni á Horni og Torfinn Nón fyri Heildarverk undir sáttmála fyri jørðarbeiði, sum er 1. stigið at byggja nýggja skúlan í Fuglafirði.
Næsta stigið er at fáa sáttmála um sjálva byggingina undir land og er hetta arbeiðið í gongd og kann roknast við, at hetta er klárt áðrenn skúlin fer í summarfrí.
Jørðarbeiðið kemur eftir ætlan at taka hálvan fjórða mánað og tá tað er liðugt, verður farið beinanvegin undir sjálvt byggiarbeiðið og at taka gamla skúla niður.
Fuglafjarðar kommuna hevur saman við Heildarverk, MAP Arkitektum, SMJ og LBF skipað arbeiðið í partalagi.


text:
Sára Ryggshamar Nysted úr Suðuroyar Svimjifelag setti í morgun nýtt føroyskt juniormet í 100 metra ryggsvimjing á langgeil, tá ið hon á Reykjavík International Games 2016 svam teinin uppá 1:06.39.
Signhild Joensen úr Ægir átti juniormetið á 1:06.90, frá Evropeisku Leikir í Baku í fjør. Signhild svam við 1:06.48 eisini undir juniormetið, og eru báðar nú víðari til A-finaluna seinnapartin. Birita Debes eigur føroyska metið á 1:05.64. frá HeimsMeistarastevnuni í Barcelona í 2013.
Sí úrslitalistan her.